amanoisuno/poetBack huggingface dataset:
古漁父詞十二首  其一○ 王銍 
得即歡欣失即憂，死生輪轉暗相讐。那知垂釣非真釣，只在絲綸不在鉤。船子禪師意未平，萬波要喻境中情。魚寒不食清池釣，何處歸舟有月明。
古漁父詞十二首  其一一 王銍 
波清百尺見修鱗，水色天容自古新。昨夜西江浴明月，冰輪玉兔絕纖塵。
宿華岳觀 王銍 
凌空老樹雪垂葉，壓屋梨花雪照人。深愧地仙教俗客，慇勤留看華山春。
又二年經此再題 王銍 
石壇流水共蒼苔，青竹林間一徑開。可惜梨花飛已盡，前年游客始重來。
王子猷返棹處 王銍 
我家住在剡溪曲，萬壑千山看不足。却笑當年訪戴人，雪夜扁舟去何速。
倚吟閣 王銍 
賀家湖東剡溪曲，白塔幽林聲斷續。雪中興盡酒船空，境高地勝何由俗。誰結禪居在上方，山房屈曲隨山麓。個中非動亦非靜，自有白雲簷下宿。
剡坑探梅 王銍 
嶺上寒梅自看栽，山斜一半似屏開。春寒點點枝頭雨，爲有東流水過來。
普惠寺 王銍 
鏡裏形容水底天，定將何物喻真禪。心安便是毗盧界，盡日添香伴兀然。
歸鴻閣 王銍 
初離江渚荻生芽，飛到龍荒雪滿沙。寄語不須傳信遠，將軍憂國不憂家。
妙庭觀用東坡韻  其一 王銍 
侍宴瑶池更不歸，茂陵千古掛餘悲。祇今山下傳遺姓，應守瓊田舊玉芝。
妙庭觀用東坡韻  其二 王銍 
山房書篆自磨丹，溪月還來照碧潭。鼎懼神姦暗持去，道人聊保一枝安。
定光院 王銍 
兵戈幾載劇波翻，去住優游僧自閒。已熟機緣到真際，久將生死斷人寰。沙明寒水月窺澗，露濕曉煙秋在山。一佛鏡中那是別，孤雲不離亂峰間。
王文孺臞菴 王銍 
全家高隠白雲關，事不縈懷夢亦閑。欵乃交撐漁市散，隔江城郭是人間。
雲門寺 王銍 
青山春又到，白髮策烏藤。已是他鄉客，還同寄住僧。瘦松黏凍雪，流水带寒冰。更覺蒼崖路，雲深不可登。
山村 王銍 
家依溪口破殘村，身伴渡頭零落雲。更向空山拾黄葉，姓名那有世人聞。
僕在會稽泛舟至剡中是時雪遲梅子煙外萬枝夾岸幽香不斷蓋非人間世也友人廉宣仲在四明聞之作子猷訪戴圖見寄作長短句謝之仍書四絕句於圖後  其一 王銍 
白玉花開碧玉彎，戴逵溪上謝公山。若教當日逢斯景，肯道扁舟盡興還。
僕在會稽泛舟至剡中是時雪遲梅子煙外萬枝夾岸幽香不斷蓋非人間世也友人廉宣仲在四明聞之作子猷訪戴圖見寄作長短句謝之仍書四絕句於圖後  其二 王銍 
越溪梅接剡溪濱，得意還成一景春。此日可憐高興盡，扁舟處處作東隣。
僕在會稽泛舟至剡中是時雪遲梅子煙外萬枝夾岸幽香不斷蓋非人間世也友人廉宣仲在四明聞之作子猷訪戴圖見寄作長短句謝之仍書四絕句於圖後  其三 王銍 
山回水轉碧玲瓏，月在群山四合中。香滿一船梅勝雪，休誇訪戴畫屏風。
僕在會稽泛舟至剡中是時雪遲梅子煙外萬枝夾岸幽香不斷蓋非人間世也友人廉宣仲在四明聞之作子猷訪戴圖見寄作長短句謝之仍書四絕句於圖後  其四 王銍 
梅英與雪一般色，不得北風香不知。懶咏尤思招隠句，先生今有畫中詩。
題惠安寺增勝堂 王銍 
心是華嚴境，圓機更善根。一塵猶可見，十勝不爲繁。放鶴掃松逕，呼猿開竹門。妙高峯頂住，客到亦忘言。
登挾溪亭 王銍 
剡中何許隔林坰，無復明巒到眼明。頼有西南天一角，亂雲深處疊秋屏。
送開公歸徑山 王銍 
白頭住世我無日，破衲出家師妙年。衮繡門庭猶自妄，瓶盂蹤跡不離禪。鷄催曉月人奔渡，雁喚西風葉滿船。夢境相逢便相別，萬峰秋色正磨天。
句  其一 王銍 
雲氣與山爲態度，月華借水作精神。
句  其二 王銍 
古驛路邊煙雨暮，孤莊籬畔水雲寒。
句  其三 王銍 
杜宇啼時花正開。
句  其四 王銍 
慘慘風林叫竹雞，冥冥山路曉光微。
句  其五 王銍 
盡在疎枝冷蘂中。
句  其六 王銍 
一枝清峭臨荒岸。
句 范寅亮 
寺藏螺髻頂，人在藕花心。
團練統制程公全哀輓  其一 程暘 
江蹟留空壘，牙梟讖異徵。報君忠貫日，吞虜氣填膺。死戰悲楊業，生降唾李陵。哀榮褒典厚，主上已中興。
團練統制程公全哀輓  其二 程暘 
舉宗南渡日，相恃得元戎。譜系通江左，家聲愧洛中。一抔埋寶劍，三錫負彤弓。誰念轅門士，哀歌徹昊穹。
謝自然 王儔 
頗怪韓夫子，猶疑謝自然。至今成福地，自古有神仙。
桄榔庵賓燕亭 陳覺 
秋來雨溢足池塘，華屋臨流四面凉。風颭圓荷翻翠蓋，水涵芳蘂艷紅粧。淡烟難掩天真色，薄月常供自在香。詩老未須譏瑣細，解陪梅菊到冰霜。
咸陽  其一 劉棐 
父老壺漿迓義旗，亡秦誰復爲秦悲。不曾被虐曾蒙德，十二金人各淚垂。
咸陽  其二 劉棐 
玉殿珠樓二世中，楚人一炬逐煙空。却緣火是秦人火，只與焚書一樣紅。
至石橋夜半風雨大作 劉棐 
方廣即真華藏界，自他不隔一毫端。龐眉大士常相見，猛雨豪風漫作難。
題惠衆院 劉棐 
雲迷鳥道嶺重重，松竹深藏釋子宮。戎馬不曾來爾界，太平元在亂山中。
遊南山 汪任 
湞陽富佳致，無以過南山。山高雄地理，萬丈親雲端。攀援臨絕頂，氣象非塵寰。神存古廟貌，臺敞舊軒欄。青石生龍文，凜凜常風寒。縱目四無際，陡覺天地寬。直北二江合，水勢中分灘。灘橫水亦轉，曲折束成灣。羣峯自西來，險絕如函關。中虛左梵剎，地勝苾芻安。梵修祝聖壽，額自九重頒。旁有石一障，高下數畝間。或列如屏風，或方如僊壇。或立如駐馬，或走如奔帆。或側如虎卧，或曲如龍蟠。或嚴如衛吏，或羅如星官。或傴如老人，而枯其形顔。或儼如端士，而正其衣冠。或堆如雲霞，重疊而聚攢。或湧如波浪，攣屬而奔湍。或傾而復舉，如獵而獸跧。或騰而不下，如射而禽翻。或先後相續，如朝赴金鑾。或參差不齊，如兵方結圓。或平爲几案，而可羅杯盤。或突出臯岸，而能垂釣竿。或背若相惡，或向若相歡。或聲若磬響，或色若豹斑。或累而成塔，或砌而成鞍。或疎而分散，或密而彎環。或巧而非怪，或鈍而非頑。雖偶不爲配，雖單不爲鰥。雖近不相狎，雖壓不相殘。有室可居佛，有竈可煉丹。有洞可休息，有巖可躋攀。爽氣自有餘，蒸嵐不相干。乾坤所開闢，斷斸非斧刓。遊者可意得，名狀不易殫。通天與三峽，若是烏能班。今時無王維，睥睨措筆難。靜想瑶池仙，豈不停翔鸞。又疑桃源客，步虛潛往還。我有英賢樂，冥搜思不慳。題名或賦詩，鳩工妙手刊。惜哉歲月久，幾至遍圬漫。山僧不好奇，仁者興嗟嘆。爰有老仙翁，尋幽獨忘餐。塵土盡去除，林木間自芟。特道方寸地，舊耕同一觀。小亭翼其上，遊居興不闌。於此或圍棋，縱橫勢萬般。於此或煮茗，江心汲澄瀾。於此或燕坐，塵慮一切拌。誰知得真趣，消此白日閒。勝槩益增重，清爽彌駢闐。山石雖無情，似有待而言。又况隠君子，寂寂初無傳。或隠于仕祿，或晦于巖泉。知音一提拂，豈與山石肩。堯舜吾君民，勳業垂萬年。
定光室 汪任 
古有如來號定光，百年真相爲重裝。面前湧出香爐石，欲使人燒無盡香。
熙熙亭 汪任 
中天未復舊山河，春日同民强一過。草草杯盤等閑置，愁多易覺醉顔酡。
根輞巖 汪任 
高巖古木根如輞，輞壞無根何處尋。下有唐人元傑記，讀之聊足慰登臨。
臨清龕 汪任 
地闢仙龕小亦奇，龕前長瀉碧琉璃。我來恰似陶彭澤，覽景濡毫便賦詩。
煮茗臺 汪任 
石梯千級杖藜行，行到山腰足暫停。旋汲靈泉煮佳茗，渴心滋潤困魔醒。
寒翠亭 汪任 
疊浪千堆霰雪寒，澄淵百尺瑠璃翠。江皋更展石屏風，特爲幽亭助嘉致。
雪山院 汪任 
乘興挐舟到雪山，松篁門徑望中寬。翻思我佛修行處，景物雖殊道一般。
伏闕辭歸 程康國 
偶逢豺虎寢天關，事有當言恥口緘。不建侯藩控西北，別求何策保東南。幸投草野言無棄，退就山林老亦甘。束起舊書歸舊隠，遠依福曜炯台顔。
題白雲巖 韓京 
良辰尋勝到禪關，盡日澄懷水石間。白酒黄花聊自若，盛遊何必羨龍山。
譏劉豫 建炎民謠 
濃磨一錠兩錠墨，畫出千年萬年樹。誤得百鳥盡飛來，踏枝不著空飛去。
題蘭亭帖 晁子綺 
少游寫就蘭亭敘，逸少英姿殆昔人。我祖同爲長公客，每於翰墨契精神。
題常樂寺五雲堂 韋謙 
吾匠慕先哲，至理皆融通。一法果有至，五雲凝在空。講香侵棐几，夜月鎖簾櫳。弋者何須預，冥冥出塞鴻。
句 韓璜 
願爲靖節妃。
題東白山嘯猿亭 釋仲皎 
放意在林表，飄然更自由。挂烟羣木冷，啼月一山秋。裊裊清風裏，凄凄碧澗頭。三聲融妙聽，行客若爲愁。
題東白山軒 釋仲皎 
竹外泉聲急，松心月色寒。人間推曠絕，只自倚闌干。
遊西白山一禪師二禪師道場 釋仲皎 
勝境東西白，高僧一二禪。只知行道處，不記住山年。澗月平分照，林花各自妍。披雲尋舊址，猶在絳峯邊。
題西白山齊雲閣 釋仲皎 
山雲吹斷路頭開，此處疑穿月脅來。怪底行人看碧落，笑談容易作風雷。
題西白山觀雪 釋仲皎 
西白名山處，那堪踏雪觀。四圍銀世界，一色玉峯巒。夜色和天冷，清輝放月寒。溪梅初一二，著意爲渠看。
菴居 釋仲皎 
啼切孤猿曉更哀，柴門半掩白雲來。山童問我歸何晚，昨夜梅花一半開。無地卓錐生計難，且空雙手到林間。猥隨碧水瞻明月，堅訂白雲賒好山。巖石空邊依草舍，藤蘿低處著松關。年來老去知何許，合向人間占斷閑。
雪作望剡溪 釋仲皎 
玉樓瓊樹曉煙披，擁衲開門四望迷。清曠世人誰似我，雪中更對子猷溪。
懷剡川故居  其一 釋仲皎 
烟光流轉太駸駸，又見春山換綠陰。蝴蝶夢中新歲病，杜鵑聲裏故鄉心。焦桐冷却風三尺，瘦竹拖來月一尋。早晚掉頭歸小隠，誅茅千嶂白雲深。
懷剡川故居  其二 釋仲皎 
斷雪流水古巖隈，憶得柴門半扇開。雪打子猷船上過，春從靈運屐邊來。逃禪野榻排芳草，覓句寒崖掃落苔。容易三年拋絕去，不勝啼月曉猿哀。
懷剡川故居  其三 釋仲皎 
病日飛蠅鬢雪乾，欲扶吾道愧衰殘。把他杓柄力何倦，還我钁頭心便安。待摘菜花添午供，便裁荷葉備春寒。不辭高卧烟霞裏，枕上青山最好看。
歸鴻閣 釋仲皎 
精舍傍修嶺，道心隨眼明。山遺僧偃跡，水作剡溪聲。無雨竹亦潤，有風松更清。上方真可住，不用觸歸情。
歸雲亭 釋仲皎 
一從飛出岫，舒卷意何長。作雨徧天下，乘風歸帝鄉。無心憐灑落，到處自清凉。縹緲來空碧，吟邊带夕陽。
送僧入三峰 釋仲皎 
上人瞿曇裔，律身玉無瑕。力究毗尼論，汪汪海無涯。振錫復何許，三峯隠蒼霞。堂上大道師，靈芝發根芽。相見湧法施，鼕鼕鼓聲撾。上人從之游，勿憚歲月遐。坐待霜露熟，香風散天葩。
牡丹 釋仲皎 
玉棱金線曉妝寒，妙入天工不可干。老去只知空境界，淺紅深紫夢中看。
石巖花 釋仲皎 
朱英歷歷爍晴空，過了花間幾信風。明日畫欄供徙倚，却須有句到芳叢。
次韻王性之梅花  其一 釋仲皎 
白玉叢邊碧玉流，見花無復爲花羞。春風細雨溪山路，洗盡去年今日愁。
次韻王性之梅花  其二 釋仲皎 
春到寒林雪得知，雪中誰解認芳姿。溪山飛上一輪月，香滿風前獨立時。
靜林寺古松 釋仲皎 
古松古松生古道，枝不生葉皮生草。行人不見樹栽時，樹見行人幾回老。
句 釋仲皎 
未飛三日雪，却報一枝春。
山居 釋彥强 
老矣毋能役，巖分草草綠。放渠藜六尺，銷得屋三椽。雪盡收茶早，雲晴拾菌鮮。有時臨近澗，揎手弄潺湲。
句 釋彥强 
一間茅屋元無主，付與山頭野火燒。
凉月 劉子翬 
凉月未出山，浮雲半空白。徘徊步軒窗，宛若待佳客。經林漏飛輝，映溆生華澤。及茲秋景清，吾廬更幽寂。殊觀發祕藏，妙聽生寥閴。營營息初機，烱烱懷新得。豈無平生心，所樂已非昔。天旋河漢動，夜久鄰機息。淒淒感庭蘭，歲莫霜霰集。呼兒溫濁醪，獨酌醉永夕。
渡淮 劉子翬 
鳴鼙渡長淮，霏烟散清晨。皎皎初日光，照耀草木新。橫林渡餘碧，疊嶂開嶙峋。移橈失向背，烟波浩無垠。兒童相櫂歌，余心亦欣欣。輕帆互相踰，畫鷁映流津。徘徊望洲渚，悠然獨懷人。樵漁有棲遯，寂寞誰問鄰。暮風翻洪濤，魚蝦亦有神。四顧天地黑，孤舟恐漂淪。
山陰作 劉子翬 
地勢東南盡，清江吳越分。修塗雜川陸，游役念良勤。相從二三子，心期同所欣。逢幽不暫憇，何由解塵紛。抗跡蹈奇石，揚情矚流雲。崇林擁密翠，細草潛幽薰。蘭亭訪舊遊，昔嘗覽遺文。有生憐共盡，興懷豈惟君。逍遥千載上，逸興故不羣。風流詠觴樂，寂寂今無聞。
醉歌贈金元白 劉子翬 
南游會稽今十年，重來風物皆依然。一時冠蓋零落盡，故人獨老空江邊。西陵倉曹實冗散，出無車馬衆所憐。江亭曳履偶識面，凜凜瘦骨餘雙顴。談兵自是一敵國，屢薦不用寧非天。胸中跧伏萬貔虎，靜若女子容娟娟。我家光祿新出塞，羣彥入幕君宜先。自言衰髮已種種，豈復有意仍騰騫。强飯廉頗思故國，據鞍馬援忘華顛。只今左臂雖小病，尚想攬轡能周旋。興來且酌杯中酒，邊庭消息君知否。經天太一位臨坎，干戈喪亂已經久。南關兵敗上將戮，太原城破羣胡守。嗚呼國步危若此，每惜壯士時難偶。猝嗟未是真英雄，綸巾羽扇聊從容。何當矍鑠渡河去，一洗塞北烟塵空。
獨坐 劉子翬 
獨坐高堂上，遊觀思無極。重門雖晝關，遠岫如不隔。長林葉布陰，淺澗流波激。欣欣物態榮，淑氣生原隰。幽禽感時鳴，繞樹飛還集。常恐逐驚飆，無階戀儔匹。興懷念良遊，歲月更相及。佳人獨棄余，何以慰岑寂。褰裳迷所向，望遠時佇立。心知徒百憂，沈思不能釋。
次韵盧贊元再喜雪 劉子翬 
史君新詩來不絕，燦燦珠星聯璧月。黄堂旌旆曉排衙，喜見賓僚重賀雪。寒儒茅屋補更穿，雪餘仍值江風顛。擬招鄰叟共一醉，斗酒十千愁費錢。南枝又見新梅萼，試熨春衫冷難著。飄零節物易驚心，常恐星星侵鬢脚。東閣何當呼侍兒，蟹螯不妨左手持。參陪後乘盡珠履，誰賦劉叉冰柱詩。
霖雨 劉子翬 
霖雨遂兼旬，瘴霧盈川谷。霏陰入戶浮，潤氣滋帷褥。溟濛飛澤遠，散漫何時足。驟響决流渠，驚洪發平陸。翔禽困滯翼，穴獸思馮木。衡茅日萎壞，環堵無完築。曨匆晚色霽，草樹晞華沐。長雷夜復興，濯濯鳴高屋。撫枕不能寐，沈憂萃心曲。
阻風 劉子翬 
晚歲多悲風，江湖浪崢嶸。扁舟渺無依，日暮猶孤征。重崗擁滯霧，迥隰飄浮霙。繫舟古岸邊，纜斷舟復橫。天寒鴻鴈稀，滯留知旅情。頹崖震林谷，客子心夜驚。披衣待清曉，缺月西南明。遠遊多所懷，益遣歸思盈。
聞箏作 劉子翬 
月高夜鳴箏，聲從綺窗來。隨風更迢遞，縈雲暫徘徊。餘音若可玩，繁弦互相催。不見理箏人，遥知心所懷。寧悲舊寵棄，豈念新期乖。含情鬰不發，寄曲宣餘哀。一彈飛霜零，再撫流光頹。每恨聽者稀，銀甲生浮埃。幽幽孤鳳吟，衆鳥聲難諧。盛年嗟不偶，况乃容華衰。道同符片諾，志異勞百媒。栖栖牆東客，亦抱凌雲才。
建康六感 吳 劉子翬 
龍翔大耳兒，虎視捉刀人。風雲競追逐，逸軌誰能遵。大皇負英材，沈潛欻求伸。一呼定南國，再戰威强鄰。抗魏既摇岳，攘劉亦披鱗。組練繞平隰，艨艟蔽通津。偉哉人物盛，成功豈無因。代祀已飄忽，風流久彌新。停橈眺迥陸，裂蔓登層闉。卧龍昔來遊，萬古懷清塵。
建康六感 晉 劉子翬 
日昃無全照，南遷事倉忙。龍謠方協瑞，星禍已告亡。凌遲百年運，凜凜危莫將。向來問鼎人，項背常相望。環宮白羽列，面闕鳴弦張。膺圖未躋泰，卜世豈在長。獨憐短轅公，推刃殺忠良。百身嗟莫贖，一慟鬢成蒼。時移事亦更，爲宋復爲梁。惟有采石潮，年年到前崗。
建康六感 宋 劉子翬 
寄奴真偉人，落拓龍潛地。據筵呼五木，已有吞世氣。世期值陽九，天綱日淪替。偏邦或跨州，卑號猶稱帝。匪乘艱棘運，英姿疇能濟。南戡奠番禺，西狩澄涇渭。功雖與世隆，道亦因人廢。緬懷揖讓風，黄屋身如寄。頹波日奔迫，夜壑遷神器。巢由獨賢哉，高縱邈難繼。
建康六感 齊 劉子翬 
堯宮不翦茨，禹室無崇壤。巍巍天步隆，萬代猶可仰。荒哉二三君，經營務華敞。落慥滿清江，飛斤殷遥響。疏淵引瀾澳，築圃遷林莽。筋力斃民軀，貲財傾國帑。雄心獨未倦，矯首生遐想。時徂陵谷變，無事猶悲曩。殷憂易興懷，逸樂難終享。過客問青棲，荒畦棘花長。
建康六感 梁 劉子翬 
開圖屬英睿，失國由昏愞。斯人異前脩，撥亂旋致亂。輕刑下益肆，厚爵臣彌叛。聰明馳萬機，精苦徒宵旰。鳳冕敬方袍，鸞旗游彼岸。悠然棄從懷，臨機復難斷。那知千佛力，不紓一寇難。酒色覆商周，神仙蕩秦漢。趨亡固多軌，荒迷卒同貫。微聖常鮮終，撫冊三慨嘆。
建康六感 陳 劉子翬 
悲風嘯荒垣，歌斷庭花曲。璧月夜沈輝，瓊樹春銷馥。郊圻遊從盛，想像猶經目。麗景明新妝，清波映鮮服。承恩屬令姿，被選皆華族。朝從結綺遊，暮向臨春宿。意高時忽謝，步遠塗方促。榮華事不長，哀樂情難足。悠悠六朝事，轉眄風驚燭。永懷興亡端，斯文慚麗縟。
夜飲 劉子翬 
良宵樂未央，促席團欒坐。佳人意慇懃，唱歌屬余和。幽期貴闊畧，醉語多叢脞。沈沈玉巵酒，量淺難負荷。豈不懷極懽，恐重賓友過。褰帷望明河，山月銜半破。回軒互追奔，傘拂簷瓦墮。
遊朱勔家園 劉子翬 
晨暉麗丹楹，翼翼侔帝居。向來堂上人，零落烟海隅。聯翩際時會，振跡皆刑餘。閨帷尚帝主，皁隸乘軒車。流威被東南，生殺在指呼。樓船載花石，里巷無袴襦。至今江左地，風雲亦嗟吁。叨榮已過量，受禍如償逋。荒凉戟門路，尚想冠蓋趨。客舸維岸柳，鄰人罾池魚。徘徊極幽觀，曲折迷歸途。夜月扃綺戶，春風散羅裾。繁華能幾時，喪亂實感予。曹鄶予何譏，此曹真人奴。
孤翼吟 劉子翬 
哀哀孤飛禽，聲鳴何悲酸。含情若有訴，口訥無由宣。瞻雲憶舊侶，悠悠隔山川。勿言異類微，聚散同悲懽。零霜解疊翼，錯綵銷文翰。殞身未足辭，失意誠可憐。羣飛盡投林，凌空獨翩翩。豈無棲巢枝，託跡常不安。啄食朝競場，流飲暮爭源。鳴弦應機發，薄命當其先。長翮易奮飛，窮途少周旋。風雲肯借便，一舉誰能攀。
早行 劉子翬 
村雞已報晨，曉月漸無色。行人馬上去，殘燈照空驛。
寄懶菴 劉子翬 
山暝雨連夕，今晨天氣清。遥懷懶菴人，高卧掩柴荆。幽寂性所嗜，蕭然寄平生。惟應田叟來，對床話躬耕。
老農 劉子翬 
山前有老農，給我薪水役。得錢徑沽酒，醉卧山日夕。忘形與之語，妙理時見益。志士多隠淪，欲言慚未識。
次四六叔韵 劉子翬 
吾家小步兵，辭林獨輝映。携詩過山堂，句挾風雲潤。思嵇遠命駕，訪戴屢乘興。訂古釋羣疑，談玄發清聽。年均愧質滯，稟異驚才峻。頼茲時發揮，藥石攻余病。提携蘭畹曲，笑語柴門靜。歸軒騖急響，行炬飄遺燼。平生共飄流，晚歲同棲遁。語言聊寫懷，補綴酬斯詠。
題懶菴  其一 劉子翬 
幔亭隠淪翁，作菴更名懶。紛紜萬念繁，要以一理遣。我衰百無長，此興復不淺。他時儻卜鄰，心賞符二阮。
題懶菴  其二 劉子翬 
地偏賓至稀，晝靜門常掩。深房紙瓦明，宴坐蒲團穩。庭花落未掃，徑草繁不剪。林泉倦出遊，况乃市朝遠。
種菜 劉子翬 
傍舍植柔蔬，携鋤理荒穢。桔槔勤俯仰，一雨功百倍。朝來綠映土，新葉摇肺肺。牛羊勿踐畦，肉食屠爾輩。
晨興 劉子翬 
晨興訪蕭寺，爽氣清如沐。坐看雨離山，飛陰斷平陸。歸途阻夕漲，竚立驚幽獨。曳杖聽殘鐘，却寄僧坊宿。
袖刺 劉子翬 
袖刺謁諸鄰，徘徊寄心賞。潭潭廣厦深，咳唾生餘響。茲邦懷地寶，比屋誇雄敞。如何蓬廬士，貧賤安所養。
同翁士特李似表謁巽伯少卿因作醉歌 劉子翬 
翁劉異氏居同里，奕葉論交今久矣。隴西京兆實姻連，我既識翁因識李。巽卿自洛始遷閩，寄食僧房仍密邇。盍簪雅好有新舊，傾蓋高情無彼此。酣歌擲劍悲羣公，胡爲局促荒山中。曲肱放浪雖所樂，樂此亦知吾道窮。自聞胡馬再南牧，九州何地無兵戎。世衰成敗不以正，姦宄得意爲英雄。儒生守經昧時變，憤切氣欲摩蒼穹。斯言撥棄勿復理，把酒論詩差可喜。圍爐夜語忘刻漏，吹燈曉色盈窗几。歸塗草棘縈風袍，主人謝客僕御勞。雲山悵望一回首，虎豹出穴哀猿號。
下灘作 劉子翬 
青山鎖連環，白間走鳴瀨。迷津毫髮間，舟與危石會。回淵聚浮沫，斷壁餘澎湃。玩奇心若驚，覽景目不逮。悠然一回首，孤驛已茫昧。停橈念經歷，履地猶旋憒。悲風嘯枯林，暮野雲相蓋。隔船聞和歌，沽酒慰疲怠。
偶步 劉子翬 
鬰鬰思淫滯，振衣聊萍遊。雲晴霄宇麗，綠暗川原幽。佇步時引顧，心期歎無儔。路逢荷犂翁，笑我獨何求。趨塵顧叩之，棄去不少留。心知所言非，齟齬自慚羞。歸來面空牖，默坐窮其由。達人隆廣度，曲士遵偏謀。臨歧每易惑，怨己識未周。行藏命也夫，吾非斯人流。
弔史 劉子翬 
禽殫繁弱棄，兔盡韓盧烹。英雄起乘時，時徂力難爭。精魂閉尺穴，壯骨颺飛塵。淒涼千載下，聞風凜如生。嬴秦失其鹿，圖王各崢嶸。斯人顧眄間，漢楚分重輕。臣雖替末路，君亦寒初盟。豈不念疇昔，百戰同艱辛。誰云漢網疏，豪俊屢拂縈。高蹈欣繫解，括囊聞飲醇。
雙樹 劉子翬 
猗猗映門樹，團團若雙蓋。微風薄層霄，彷彿鬭清籟。逍遥步其下，秀色吾所愛。秋來霜葉紅，飄落不相待。
懷致中 劉子翬 
夢覺殘夜永，山寒氣逾清。林幽萬籟息，月出虛堂明。披衣坐復起，懷人思空盈。經時不對面，素榻浮埃生。遥知念盍簪，臨風亦關情。褰幃望歧路，慨然欲宵征。無人導我先，何因識門庭。仰憑鴻雁飛，書詞寫深誠。詞多意莫宣，益遣幽恨并。
棄竹夫人 劉子翬 
愛憎情易遷，感物思鬰紆。念昔未棄捐，嘗侍君子居。煩襟一披豁，雅抱何清虛。蹉跎怨時暮，凉德竟見疏。飛霜皓中庭，枵然委牆隅。的皪珠幃深，熒煌錦茵鋪。豈不懷舊恩，君心已非初。當年紈扇謠，抱恨同區區。
江山突星石士特欲易爲獨醒有詩因次其韵 劉子翬 
羣石翠參錯，茲峰峙雲林。突星名固誇，流傳經古今。幽姿儼向背，異態生晴陰。怒若抽翠筍，端如立瑶簪。不有融結奇，寧知化工深。翁郎丘壑人，籃輿越秋岑。崎嶇喪亂間，逢幽亦登臨。把酒視雲漢，浩歌散愁襟。著鞭雖後余，歸蹤畧相尋。獨醒訂訛謬，懷人識君心。政恐五字詩，光芒射奎參。玩味不可忘，寫之朱絲琴。
秋懷 劉子翬 
哲人嘆逝川，志士悲廩秋。流光不暫停，忽忽歲欲周。凉飆襲迥野，飛霜皓盈疇。華林失鮮輝，奔谿殺湍流。萬化儻日徂，吾生難獨留。而我苦不樂，彷徨復何求。世途多軌轍，今行非昔謀。徒遵耿耿意，齟齬固莫投。時乎不再來，豈余敢懷尤。王道炳日星，歷聘疲軻丘。歸歟既改旆，浩然亦回輈。寂寞甯子歌，棲遲長卿遊。客嘲徒自解，天問終不酬。長揖未免烹，說難竟遭囚。行藏或大謬，聖賢共悠悠。含思疚憤積，念往川途脩。煌煌青春姿，蹉跎恐茲由。諒非宏達觀，那能齊百憂。
四不忍  其一 劉子翬 
草邊飛騎如煙滅，拉獸摧斑食其血。此時疾首念鑾輿，玉體能勝饑渴無。危城屑麴驚雲擾，簠簋無光天座杳。奮戈儻未雪深讎，我食雖甘何忍飽。
四不忍  其二 劉子翬 
黄河鑿鑿冰成路，人語寒空氣成霧。此時泣血念鑾輿，玉體能勝凜冽無。蒼黄天步蒙塵去，畫衮飄零傷歲暮。飛書儻未伐姦謀，我服雖華何忍御。
四不忍  其三 劉子翬 
平沙月轉旌旗影，擐甲爲衾戈作枕。此時飲恨念鑾輿，玉體能勝暴露無。問安使者空相繼，清蹕不回宮殿閉。請纓儻未縛酋渠，我榻雖安何忍寐。
四不忍  其四 劉子翬 
漁陽疊鼓風沙戰，潑水淋漓舞胡旋。此時太息念鑾輿，玉體能勝寂寞無。六宮遭亂多奔迸，不復梨園歌舞盛。著鞭儻未蹂龍庭，我瑟雖調何忍聽。
雲際贈施子 劉子翬 
驚沙慘淡連雲起，曳杖悲歌行復止。春城是處聞鼓鼙，好風依舊開桃李。對花惆悵忽逢君，把酒無懽如啜水。六年喪亂兩相見，世路艱難嗟若此。江邊盜賊真遊魂，挾虜聲援圖并吞。金陵失守數騎入，會稽移蹕千官奔。只今州縣多阻絕，消息時聽行路說。百川背海欲西流，八柱搘天愁更折。苻堅陳亂丘山摧，夜聞鶴唳猶驚猜。莫輕赤壁一炬火，曹瞞氣焰隨飛灰。功名邂逅有快意，豈在今日無人哉。天方稔禍祕豪傑，故遣君輩多沈埋。亦知興衰運有極，天時一半因人力。男兒遇事不作難，看君赤手排荆棘。
望京謠 劉子翬 
雙鑾北狩淹歸轂，寂寞梁園春草綠。猶傳故老守孤城，官軍不到黄河曲。連雲樓櫓已灰燼，更倚窗扉防箭鏃。招兵太半出羣盜，繡䘿蒙衣屢翻覆。前宗後社力誅鉏，白刃如霜挂人肉。州橋燈火夜無光，夾道狐狸晝相逐。往時汴泗絕行舟，市糶十千塵滿斛。衣冠避胡多在南，胡馬却食江南粟。謀臣武士力俱困，海角飄摇轉黄屋。盤庚五遷方擇利，昆陽一戰何當卜。寧聞犬豕亂中華，漢祚承天終必復。夕烽明處望千門，孤臣祇欲吞聲哭。
詩寄懶翁兼簡士特溫其原仲致仲昆季 劉子翬 
懶翁疏散無與儔，結菴名懶山之幽。蕭然杖屨巖壑裏，似是當年嵇阮流。云何出處戾初志，束書負劍俄西遊。悲猿攀車鶴卧轍，去意勇决誰能留。菴垂鐵鎖人跡斷，破窗鳴紙風颼颼。曳裾我昔翁門客，豈知繼踵居翁室。里閭應記往還頻，猿鶴乍驚賓主易。爾來庭戶已更創，尚榜翁名志陳迹。傍菴小樹昔親栽，鑿沼今遷在簷北。我山亭闞舊牆東，此景新成翁未識。遥知捧檄遵歸途，摘山官况今何如。書來頗厭作吏冗，俸祿僅可供妻孥。趨庭日一見官長，脚靴手板常睢盱。簿書有程那得懶，却視故隠真蘧廬。寄聲頻慰吾人望，往時交友皆無恙。鵝峰諸劉更互來，清湖居士時相訪。中郎司戶又繼歸，酒社文盟氣增壯。我慚淺拙難强陪，每憶翁才真輩行。拂衣早赴竹林期，莫遣移文重前謗。
遊龍潭 劉子翬 
四客同笑言，一僧陪杖屨。徜徉山水窟，適意忘晨暮。疏鐘巖北寺，細竹溪南路。中流石參錯，不礙潺湲注。泓澄小龍潭，潤氣金碧聚。時驚木葉墜，俯見魚蝦度。斯遊非預期，偶爾造佳處。幼輿丘壑情，陶令琴觴趣。淹留慰所願，惟以賓友故。夕陽淡寒山，遲回不能去。
田家 劉子翬 
長空淡淡如雲掃，暮過田家風物好。耕犂倚戶寂無人，饑牛卧齧牆根草。
沙頭 劉子翬 
沙頭鸂鶒寒相傍，老樹槃跚枝拂浪。前村急雨漲灘流，日暮漁舟撐不上。
臨池歌 劉子翬 
君不見鍾繇學書夜不眠，以指畫字衣皆穿。當時尺牘來鄴下，錦標玉軸爭流傳。又不見魯公得法屋漏雨，意象咄咄凌千古。斷碑零落翠苔封，直氣英風猶可覩。元常獨步黄初際，清臣後出今無繼。風神迥處本天資，巧力亦自精勤至。羨君好尚何高奇，寒窗弄筆手生胝。向來失計墮塵網，銳氣直欲摩雲飛。男兒舌在心何怍，却擬臨池尋舊學。要須筆外見鍾顔，會自蛟龍生掌握。銀鈎石刻余何愛，勸以短歌君勿怠。他時八體妙有餘，此歌儻可君紳書。
胡兒莫窺江 劉子翬  长江
胡兒莫窺江，長江限絕吳楚間。驚濤駭浪如連山，鯨鯢出沒含戈鋋。汝不顧死爭相先，鳴髇不響突騎閑。浮屍隨潮去復還。胡兒莫窺江，樓船百尺高崔嵬。鼓枻叱咤生風雷，吳儂入水雙眸開。汝不素習胡爲來，生雖欲殺死可哀。南北孰非吾民哉。胡兒莫窺江，前年飛矢入未央。日月雙墜天無光，去年一炬燒維揚。丹鳳徙穴仍南翔，國勢如衡有低昂。犬戎豈得稱天王，暴興恃暴必亟亡。乘蛇古讖開其祥，中興將士材無雙。撫劍氣已馳龍荒，胡兒胡兒莫猖狂。
和李巽伯春懷 劉子翬 
山寒古寺清，斷續春朝雨。遥憐遠客情，寂寞誰晤語。平生氣軒昂，失意今易與。有酒即佳晨，無兵皆樂土。微吟對節物，林靜幽花吐。悠悠念鄉邑，耿耿悲豺虎。知有濟時才，從橫在談麈。功名恐未遲，老翮期更舉。
明皇九馬圖 劉子翬 
書生兀兀園不窺，見馬豈辨騮與騅。開圖九駿立突兀，摸索知是真龍兒。奔雷蹴踏原野動，曳練慘錯風沙隨。華纓金絡豈不好，矯首奮迅那容羈。吾聞取驥如擇士，競愛妥帖驚權奇。士懷倜儻衆論斥，馬有顦顇羣駑欺。六閑豢養固恩厚，橫氣摧折常鳴悲。丹青儻不逢妙手，萬世豈識真龍姿。因思中原政格鬭，鐵騎倏忽銀山移。著鞭安得致此物，掩畫四顧徒歔欷。
怨女曲 劉子翬 
空原悲風吹苜蓿，胡兒飲馬桑乾曲。誰家女子在氊城，嗚嗚夜看星河哭。黄金爲閨玉爲宇，平生不出人稀覩。父憐母惜呼小名，擇對華門未輕許。干戈漂蕩身如寄，綠鬢朱顔反爲累。朝從獵騎草邊遊，暮逐戎王沙上醉。西鄰小姑亦被虜，貧賤思家心更苦。隨身只有嫁時衣，生死同爲泉下土。出門有路歸無期，不歸長愁歸亦悲。女身軟弱難自主，壯士從姑不如女。
防江行  其一 劉子翬 
朝來殺氣秋，千里無立草。翩翩黑幟飛，結壘天長道。獵罷楚天寒，黄雲淡如掃。
防江行  其二 劉子翬 
漢家飛將雄，夜戰蕪城北。雙刀斫盡刓，月暗穿圍出。低頭拔胡箭，却向胡軍射。
防江行  其三 劉子翬 
寒烽隔水明，虜意猶叵測。君王自臨戎，萬騎隨清蹕。士氣薄層霄，欃槍夜無色。
防江行  其四 劉子翬 
江邊五色旗，分總期門士。驚砂雜雪飛，日暮孤城閉。寂寥良將風，誰識投醪意。
防江行  其五 劉子翬 
樓船動滄江，江晴鼓聲發。男兒取封侯，赴敵如饑渴。腰懸孛堇頭，長歌獻金闕。
和安汝功採紫竹杖篇 劉子翬 
赤籐表珍奇，桃竹寄吟玩。高情在丘壑，微物懷深睠。徵工匝遠林，彌山選一幹。雲根傍崖蹙，椹色涵霜變。匪憑精刃揮，根柢難立斷。慇懃爲摩撫，燁燁光浮爛。觸石聲含鍾，撢波影摇電。矧余疲曳姿，假力斯過半。皇皇駟馬威，秦趙昔臨按。胡爲步槃跚，猥逐漁樵伴。千金一顧重，朽質增華煥。不經提携手，棄擲亦何算。夙懷用捨情，感茲發長歎。
贈宗周賓 劉子翬 
我車南，君車北，相逢總是天涯客。擁爐談笑一燈殘，出門風雨千山隔。
湆淡灘 劉子翬 
南來甌粵無平陸，林巒起翠波騰綠。扶輿政恐犯霜露，買舟儻可休僮僕。清灘白晝雷霆作，亂石驚湍犬牙錯。平生珍重千金軀，舟子一篙那可託。飄摇葉漾勢轉急，釜竈傾頹不能立。眼看白浪散銀山，蛟螭百怪堂堂出。人皆乘險欲趨利，我不安行悔可及。吁嗟世路風波猛，巧穽危機暗馳騁。江湖溺舟猶自戒，勢利溺人終莫省。矯情鎮物未足言，書此聊爲後來警。
巡寨偶書 劉子翬 
窮寇轉趨海，吾邦備宜先。連年戍役頻，徵兵及漁佃。扶戈或稚齒，嬰胄仍華顛。未知戎伍肅，朱旗亂長阡。林端晚燧發，石際飛梯懸。崎嶇樵牧地，萬竈生浮烟。我行視營柵，兒戲端可憐。倚茲形勢險，寇至常遷延。羣兇昔吾軍，赤指抨鳴弦。防胡屢瓦解，合寇俄星連。猶多燕趙兒，意氣非當年。駢車載珍寶，結騎馳嬋娟。時危天稔亂，事豈汝能專。怒風飛驚濤，河梁失歸船。四顧天地黑，攬衣思茫然。
次韵蔡學士梅詩 劉子翬 
梅梢破白香清切，凊雨含春不成雪。瑶池彷彿萬妃遊，縞裙練帨何鮮潔。凌晨燦爛忽驚眼，客中又過嘉平月。年年見梅非昔地，海角尋芳更愁絕。多情欲伴曉雲飛，有恨只教啼鳥說。兵厨况是酒如澠，東閣喜聽談吐屑。飄零使我懽意盡，山誠暮角聲嗚咽。庭邊一樹春最晚，照影遥憐水方折。暫忙不到今幾時，南北枝頭開又歇。新辭婉媚發春妍，未害廣平心似鐵。
禱雨蟹泉 劉子翬 
厭旱訟風伯，苦雨誅雲師。天公良獨難，爾民多怨咨。夏潦包原隰，苗端漲清漪。冬暄但流塵，土堅不銜犂。陰陽有乘除，此理固可推。惟神執天權，憫物思濟之。穴泉類蹄涔，幽靈隠其涯。彷彿小雙螯，控御蛟龍隨。名居列曜尊，箕畢可指撝。顧匪郭索倫，嘗辱左手持。滂沱爲一縱，豈惟潤東菑。灝灝燠氣清，浮浮瘴烟披。將聞鼓腹謠，寧求折肱醫。寸澤垂二惠，此功神所尸。遥知青青麥，春風滿陵陂。吾儕飽湯餠，敢後椒漿期。
負暄 劉子翬 
宵寒卧增裯，晝寒起增衣。何如負暄樂，高堂日暉暉。引光扉盡闢，追影榻屢移。妙趣久乃酣，瞑目潛自知。初如擁紅爐，凍粟消頑肌。漸如飲醇醪，暖力中融怡。欠伸百骸舒，爬搔隨意爲。稍回驕佚氣，頓改酸寒姿。薰然沐慈仁，天恩豈余私。願披橫空雲，四海同熙熙。矯首望扶桑，傾心效園葵。
子魚 劉子翬 
舊聞通印名，海錯珍莫踰。火氣爍鱗鬣，鹵香泛庖厨。泥泥子盈胞，鮮美禍所區。生如粒芥微，多若囊粟儲。他年想吞舟，勿輕此錙銖。一咀命千百，雖甘汝安無。窮冬孚乳時，罩䍡海爲虛。含凍體猶僵，得潟味已渝。虐戲等刳孕，淫刑幾戮孥。人深襁褓恩，在物愛豈殊。閩風易殺子，盥水沈其軀。詎有惻怛心，旁推及豚魚。相殘人獸均，自殘獸不如。哦詩化蠻獠，因警饕餮徒。
郡圃觀酴醿 劉子翬 
憶昔尋春西洛橋，酴醿結洞橫朱架。翠帷銀網一番新，百萬花頭相枕籍。飄摇羽客靜疑仙，窈窕素娥嬌欲嫁。細蕤摘貯絳紗囊，撲鼻清香奪蘭麝。論花每恨流品雜，韵絕江梅此其亞。紛紛紅紫已空條，耿耿冰霜猶照夜。只今漂泊一身存，海角逢春足悲咤。銀苞翠蔓宛如昨，瘦骨蒼顔忽驚乍。當時我最推少年，想見同遊更衰謝。洛陽園苑狐兔生，虜騎時來北邙下。浮生榮悴均有老，萬古興衰那足訝。南鄰地主好襟懷，官事稍閑須命駕。急須喚酒賞餘妍，惡雨狂風不相借。
木犀古風 劉子翬 
化工吝幽香，斑斑被花木。氤氳寒巖桂，高韵蓋羣馥。無人盡日芳，守志何幽獨。士介恥求知，女貞慚自鬻。淒涼楚山秋，樛枝吐金粟。淺水映輕明，微飆發含蓄。樓端靜忽聞，馬上遥相逐。踟躕爲延竚，但見林巒綠。瓶罌誰折贈，清芬閟廬屋。久處不自知，乍至彌鬰郁。客悲芳歲暮，夢繞寒溪曲。長吟小山詞，古意恐難復。
食蠣房 劉子翬 
蠣房生海壖，堅頑宛如石。其中儲可欲，雖固必生隙。嵌喦各包藏，碨䃁相附積。終逢霹靂手，妙若啟扃鐍。鑽灼諒難堪，曷不吐餘瀝。南庖富腥盤，豈惟此稱特。吞航大絕倫，梯臠萬夫食。針鱗九牛毛，小嚼逾千百。光螺暈紫斑，䗻膏湛金色。水母脆鳴牙，章舉懸疣密。烏黏力排奡，貼石不可索。妾魚戲浮波，媚鮜雌雄匹。蟹躁輒橫騖，鼈縮常畏出。車螯不服箱，馬鮫非駿跡。江瑶貴一柱，嗟豈棟梁質。骨柔競愛䱠，多鯁鯯乃斥。蚶虹鮭赤文，肉黑魚之賊。鰷鱨鰋鯉鰻，鱣鮪鰍魴鯽。鱅庸而𩵖小，瑣冗難盡述。包涵知海量，長養荷天德。貪生族類繁，失地波濤窄。網罼人創禍，甘鮮已爲厄。紛然均可口，流品當別白。微物倘見知，捐軀不足惜。
春寒偶書 劉子翬 
浮雲匿晨暉，雨雹驚春晝。天公號令乖，陰晴變何驟。小徑踐芳泥，通渠走寒溜。風顛萬木偃，氣凜重幃透。鵷鸞護巢翔，奈此羣雛幼。擁爐烏薪然，雙手慵出袖。褰幃望空明，屋角見遥岫。良朋不可招，塊處慚孤陋。青青桃葉長，奕奕蘭花秀。長吟曷咨嗟，佳辰去難又。
荔子歌 劉子翬 
炎精孕秀多靈植，荔子佳名聞自昔。絳囊剖雪出琱盤，尋常百果無顔色。閩天六月雨初晴，星火熒煌曜川澤。欻如彩鳳戲翱翔，爛若彤雲堆翕爀。中郎裁品三十二，陳紫方紅冠流匹。鹽蒸蜜漬尚絕倫，啄鮮空羨南飛翼。我聞二和全盛時，貢輸不減開元日。涪州距雍已云遠，况此奔馳來海側。繡衣中使動輶車，黄紙封林遍阡陌。浮航走轍空四郡，妙品人間無復得。似聞供御只纖毫，往往盡入公侯宅。驪山廢苑狐兔靜，艮嶽新宮鼙鼓急。繁華今古共淒涼，繞樹行吟悲野客。西風刮地戰塵昏，一聽胡笳雙淚滴。
法石見李漢老參政 劉子翬 
我識今朝李翰林，十年隔絕飛寸心。素書每逢雙鯉得，雲路欲倚長梯尋。翰林昔參建炎政，想見中興人物盛。方圓齟齬不足論，角巾雅有江湖興。玉堂草詔褫凶魄，丹陛陳謨發天聽。介圭便合趣公還，只今密勿才稀並。自憐隨牒東南奔，假道因得登龍門。怪余髯面益老矣，一笑問勞情彌敦。僧坊蕭蕭遠闤闠，豈料飄零獲清對。牛行尚憶王相宅，曩日交遊幾人在。濁酒青燈夢寐間，九州四海煙塵內。區區王事今有程，暫見復別難爲情。長亭喚馬一悽斷，璧月曉墮桐花城。
歸田 劉子翬 
聲色家有穽，軒裳仕之囚。冥行不知迷，今將返吾輈。愛慕洗餘習，清虛樂孤遊。亭亭隠仙巖，迎人入雙眸。稻色黄莽莽，溪光碧油油。佳樹殘照滿，高穹亂雲流。乍參樵牧羣，辭氣不婉柔。性有書史癖，時逢甲兵休。斯懷儻遂全，曩志不必酬。
省拱辰山 劉子翬 
豺狼已煙銷，言歸省先塋。豈無消息至，怵惕意自驚。兵戈道孔由，不折寸草徑。神物陰有護，兇威肅其獰。敬瞻壠闕雲，墮淚眶睫盈。如承慈穆顔，如聞謦咳聲。道餘孤風存，澤本遺愛成。昔我罹禍苦，結廬傍佳城。哀慕寧有極，忽忽時序更。慚愧舊巢鳥，常繞松柏鳴。
士特贈筆 劉子翬 
書成癡，傳成癖，平生識字真無益。筆扛鼎，思涌泉，何如蹶張强弩絃。管城雅貺情雖重，感此囏難拙於用。君不見翠華南渡江，江路八百里。胡兒飲馬鏡湖邊，不逢漢兵胡自止。只今城闕多旌旗，報國擬將雕面兒。長星吐彗南掃北，轉禍爲福須乘時。虎頭心事不能已，勸君勿弄毛錐子。
諭俗  其一 劉子翬 
故園喪亂餘，歸來復何有。鄰人雖喜在，憂悴成老叟。爲言寇來時，白刃穿田畝。驚忙不知路，夜踏人屍走。屋廬成飛烟，囊橐無暇取。匹夫快恩讎，王法誰爲守。艱難歷冬夏，遷徙遍林藪。深虞邏寇知，兒啼扼其口。樹皮爲衣裳，樹根作糧糗。還家生理盡，黑瘦面如狗。語翁翁勿悲，禍福較長久。東家紅巾郎，長大好身手。荒荒戰場中，頭白骨先朽。
諭俗  其二 劉子翬 
西村人漸歸，撐柱燒殘屋。東村但蒿萊，死者無人哭。昔茲號富穰，被禍尤殘酷。二三里中豪，喪亂身爲僇。遺骸悵莫掩，饑鳶啄其腹。豈無平生時，意氣凌鄉曲。錐刀剝微利，舞智欺惸獨。錦囊收地券，奕葉相傳續。只今鄰叟耕，歲歲輸官穀。爾曹何顓愚，人生固多欲。
諭俗  其三 劉子翬 
何州無戰爭，閩粵禍未銷。或言殺子因，厲氣由此招。蠻陬地瘠狹，世業患不饒。生女奩分貲，生男野分苗。往往衣冠門，繼嗣無雙髫。前知飲啄定，妄以人力僥。三綱既自絕，餘澤豈更遥。王化久淘漉，刑章亦昭昭。那無舐犢慈，恩勤愧鴟鴞。寃報且勿論，茲義古所標。
諭俗  其四 劉子翬 
愚氓擾潢池，囏難亦常態。簪紳有包藏，事異吁可怪。豺聲久伺亂，鯨戮終何悔。游言張兇焰，巧諜移機會。初如卵殻微，跐踐悉糜碎。養成羽翮雄，飛掣韝繩外。翦鉏淹歲月，螫毒彌疆界。向來詰端由，罪白不容蓋。南冠囚載路，東市誅其最。隆寬俗與新，僥倖汝勿再。
諭俗  其五 劉子翬 
野人厭羹藜，家有庖丁刀。徒誇批導手，肯念耕稼勞。隠然肉山雄，畏彼尺箠操。春泥卧寒野，夜月犂東皋。辛勤力已盡，觳觫禍豈逃。誰無惻隠心，鮮能勝貪饕。蓋帷猶示恩，况異犬馬曹。
諭俗  其六 劉子翬 
扇馬嚴內仗，貂璫侍宸閽。哀哉里閭間，刀閹逮雞豚。放麑識忠藎，毋卵著格言。矧利肥甘軀，絕其孳息源。難銷愛欲心，物物天性存。逆情氣必戾，順化生乃蕃。誰開口腹謀，無乃傷仁恩。
諭俗  其七 劉子翬 
粵人多悍驕，風聲亦惟舊。兒童僅勝衣，挾箠相格鬭。藝精氣益橫，質化心忘陋。家饒喜稱俠，世亂甘爲寇。豈伊天性然，習俗所成就。吾聞互鄉童，翺翔聖賢囿。隠豹弄斕斑，攻駒發馳驟。佩觿爾何知，義方得無謬。
諭俗  其八 劉子翬 
村南井欲乾，曉汲盈瓢濁。飲濁不足言，奈此田畝涸。咿啞龍骨響，煥爛陽烏虐。良農無他營，辛苦事東作。春苗何葱芊，秋刈何稀薄。我雖食有餘，念彼心不樂。乞靈走羣祀，晚電明霍霍。屯膏竟未施，天意自難度。
諭俗  其九 劉子翬 
震雷霹枯松，頑龍失其據。浮雲三日雨，盈畝復他注。商羊舞未休，旱魃消何遽。稍寬人心切，仰荷天恩布。稻畦褭連顛，挼穗給朝飫。菜畦擢新萌，蕩滌死羣蠹。歲儉民怨咨，時豐家悅豫。青青寒莠色，亦復貪雨露。
諭俗  其一○ 劉子翬 
茲鄉山水佳，昔乃爲盜窟。吾盧已煨燼，荒草牆兀兀。牆東大梨樹，惟此爲舊物。火燒枝葉盡，老本更奇崛。衆鳥罷高栖，空庭失清樾。鄰兒利薪爨，往往肆戕伐。豈知昂霄勢，長養自毫末。寒堤孤碓在，廢圃鳴泉出。衡茅且經營，霜霰莫倉猝。
諭俗  其一一 劉子翬 
未須葺吾廬，且復修吾倉。求安當卜居，求飽當聚糧。營生力有限，先此計頗長。去年稻盈畦，避寇不得將。新芽雨後白，卧穗霜中黄。鰥惸有饑色，寇釁餘稻糧。解衣易升斗，糠粃隨風揚。休嗟昔艱難，喜茲歲豐穰。鄰翁爲人耕，貯粟不盈箱。溪頭廩與囷，纍纍已相望。
諭俗  其一二 劉子翬 
懸牆挂德音，盡弛今年租。旄倪發懽謠，助達和氣舒。皇恩施甚厚，疲瘵望少蘇。吁嗟吏舞文，詔紙墨未渝。借貸盡白著，勾稽窮宿逋。掊克儻歸公，民貧猶樂輸。量權徵倍耗，夤緣竊其餘。寧逢盜剽攘，厭聞吏追呼。盜姦久必戢，吏姦無由鉏。雷霆不言威，肉食忍自誣。故態勿狃習，窮閻勿侵漁。勿謂天聽高，勿謂黔首愚。
清江行 劉子翬 
漁翁一棹老清波，稚子學語能漁歌。日暮沙頭寒爇竹，雨餘船角亂堆蓑。鬻殘小鮮仍自鱠，湖海茫茫醉鄉內。夜闌酒渴潄寒流，月照蘆花上蓬背。
聽詹溫之彈琴歌 劉子翬 
鳴琴藝精非小道，可惜溫之今已老。玲琅一鼓萬象春，鐵面霜髯不枯槁。自言寡知音，求我爲作歌。號宮韵角可聽不可狀，錦腸繡舌空吟哦。吾意其一氣之濁清，兩曜之晦明。山河之結融，雷霆風雨之震驚。包羅具七弦，開闔造化由人心。又疑夫堯禹之躬行，丘軻之立言。瞿聃之同歸，百家諸子之紛然。更歷千萬古，此意不滅絲桐間。滌除浮慮清，蕩摩愁襟開。琴之氣象廣莫有如此，欲媚俗耳知難哉。寒缸燒涸夜向闌，罷琴歸矣我欲眠。夢跨冰輪出瑶海，一笑碌碌瀛洲仙。
鵝峰居士以地黄遺病翁因爲作引 劉子翬 
君不見咸陽之原，涇渭之間。靈苗叢生綠芊綿，春風莽莽膠晴煙。天馬嚼齕黄金涎，渴噴清浪香浮川。年深駿足宵騰邁，目有神光破昏昧。方經誇異儻不誣，伊人服之功必倍。君家種藥南山隅，紫花褐實連庭除。長鑱斸掘動雲壤，婉婉盡拔生龍鬚。飲之清醥觀其德，宛如君子彌溫克。浮沈詎卹世論量，蒸曝益見中腴澤。我年三十號病翁，空齋藥杵聲瓏冬。未能醫國慚君賜，舊書且讀蠅頭字。
萊孫歌 劉子翬 
屯田詞，考功詩，白水之白鍾此奇。鈎章棘句凌萬象，逸興高情俱一時。耆卿骨朽士特死，澗谷錯莫無晶輝。後生俊秀何其寡，吾宗喜有萊孫者。雙瞳點漆面如水，一見使我心神寫。讀書已通經，學賦已知律。只今年十三，吐氣成五色。驪珠出海夜生光，突笴流弦追莫及。人材有價誰能私，不妨乃翁聊譽兒。囊中彩筆今付汝，往繼二妙聲名馳。
夢仙謠 劉子翬 
鵝子峰前波色清，劉郎看山無俗情。癯儒自昔有仙骨，夜夢體飛如葉輕。雲中不識朝天路，雙童導我凌空去。側身度巖隈，盤盤復回回。翛然意往形不礙，石窟蘚竇俄天開。乘槎夜泛牛女渡，鞭鸞曉入金銀臺。花深不逢人，時聞佩環聲。仙翁睡起方結襪，見客坦易無崖垠。擊蒙冀垂矜，叩妙獲一言。七情汩心心憒昏，窒慾如水澄其源。臼中㕮咀藥，手撮仍見分。旁有泠泠泉，三潄乃盡吞。駐紅却白非難事，貪生慮死真愚計。當時同遊七姓俱，但記古月成胡字。塵緣未斷不得留，海風吹過蓬瀛洲。覺來窗戶冥曚曉，玉鏡晶晶墮松杪。
雲際會劉致中 劉子翬 
紅綃千樹桃，雪縠萬株李，柘葉青青如鼠耳。橫山渡口浪成堆，認得劉郎船子來。物情時事不須說，且喜新歲同銜杯。少年鼻哂輕流俗，歛銳收豪今碌碌。敝裘常带客塵緇，雙鬢不如春草綠。東風吹愁入我心，使我嘯歎成悲吟。問君底事久留此，曷不聯鑣歸故林。
懷舊歌 劉子翬 
黄茅生煙暗村落，浩歌無復當時樂。鄰家酒熟逆鼻香，一醉乾坤墮冥漠。尋芳屢過垂玉軒，叉魚夜上浮清閣。鬭牌擊鼓多伎倆，我獨旁觀惟大噱。驚烽入座懽難保，幸得身存他勿道。吾宗潛武卧空棺，衮臣兄弟埋荒草。當時醉舞向花下，綠鬢朱顔各鮮好。隙駒風燭尚須臾，數子凋零不待老。死生細事從渠天，莫學兒女相哀憐。一窗容膝可終隠，寇盜擾擾今連年。王師誅鉏有漏網，死灰焰焰猶思然。憂煎過計祇自惱，且但努力耕吾田。
夜過王勉仲家宿酒數行爲作此歌 劉子翬 
遥林带雪迷村疃，伶俜一馬行無伴。故人家住丁坂頭，停驂邂逅成清款。犯寒知我猶空腹，地爐然薪架紅玉。花瓷湯酒欲生香，竹外庖厨聞剁肉。夫君不有中饋賢，咄嗟辦此何神速。酒酣意氣悲荆棘，尚憶朱甍舊時宅。豺狼得志竟何成，至今人骨如霜白。亂離少有闔門在，漂蕩俄驚五年隔。數畝荒田已失耕，一間茅屋仍留客。客情主意懽難盡，短臘窮冬春欲近。明朝分手更愁人，且覆清觴莫留剩。
夏日吟 劉子翬 
君不見長安公侯家，六月不知暑。扇車起長風，冰檻瀝寒雨。重櫩邃屋晝生陰，反易天時在談吐。又不見五陵富豪兒，炎天多快意。雪縠曳輕明，珍槃嚼甘脆。蛾眉皓齒發清歌，灑酒筠枝集蠅蚋。何如野客歌滄浪，萬事不理心清凉。流金鑠石未爲苦，勢利如火焚中腸。
萊孫求墨并以詩與之 劉子翬 
何年老烏龍，排山折其角。漁人網得之，澄淵起雷雹。異物世常猜，神光夜潛覺。流傳歲月深，質槁紋斑剝。漆簡射晶熒，玄圭靡雕琢。孰謂喬松煙，能成此堅確。晴窗試墨池，雲霧生掌握。只恐化蜿蜒，飛騰入冥邈。萊孫真可兒，句法有家學。贈汝囊中珍，慚余鼻端斲。
劉致中惠瓜 劉子翬 
炎熇氣如焚，塊坐惟兀兀。劉侯惠甘瓜，胸次瀉溟渤。豐膚素浪浮，翠理霜刀刜。因思少年時，窺園步清樾。百金酬地主，熟蒂香可揭。鄙懷須一快，聊效野人齕。種瓜雖賤工，愛護渠敢忽。薅芸治其煩，灌溉滋其竭。自然子母繁，翠蔓相連結。種瓜誠有道，養民豈無術。噫余夙昔知，此意未及物。
白水見梅憶士特 劉子翬 
去年看梅時，中郎共開樽。今年看梅時，獨招中郎魂。悲歡聚散誰作惱，擬欲問春春不言。
送謝中瑩 劉子翬 
相別夢悠悠，相逢懽草草。送君躍馬臨長道。十年憔悴向塵埃，一段精神摧不老。
與純臣原仲溫其煮魚羹 劉子翬 
衆賓會高堂，嘉魚脫重淵。霜鰓尚呀呷，綠藻仍牽連。厨人起揎袖，刀机鳴鏗然。斷尾頳縠碎，批鱗玉花翩。雲雷蓊深釜，清香已遥傳。投葱裂素絲，裁薑落金錢。陶甌舉筠箸，更覺真味全。細紋松江鱸，縮頸槎頭鯿。吾儕但知飽，美惡無棄捐。何論調羹手，聊復試小鮮。
餘柑 劉子翬 
炎方橄欖佳，餘柑豈苗裔。風姿雖小殊，氣韵乃酷似。騂顔澀吻餘，彷彿清甘至。侯門收寸長，粉骨成珍劑。猶聞雜蜜草，少轉森嚴味。奇才用不專，雖用何殊棄。端如效苦言，逆耳多嫌忌。棄果事何傷，違言德之累。悅口易逢知，感茲發長喟。
打魚歌 劉子翬 
西溪觀魚仍開樽，鳴榔隠隠沈煙村。吾人豈有竭澤意，澒洞四際魚龍奔。驚潛初見穿亂藻，亟遁轉覺迷深源。向非驅迫羣黨聚，罩䍡徒使波濤渾。巨鱗足供數客飽，銀刀瑣碎不足論。吁嗟神物未變化，暴骨砧机寧非寃。江湖萬里厭游泳，失地斗水能爲恩。臨流解網意亦厚，誘以芳餌仍爭吞。因悲摇尾向數罟，豈異俯首縻華軒。慨然投箸起太息，歸思已逐冥鴻鶱。
潭溪十詠 悠然堂 劉子翬 
吾廬猶未完，作意創此堂。悠然見南山，高風邈相望。賓至聊共娛，無賓自徜徉。
潭溪十詠 海棠洲 劉子翬 
煌煌海棠洲，錦樹臨清灣。常恨灣頭風，吹花走潺湲。潺湲去不息，花亦無由還。
潭溪十詠 醒心泉 劉子翬 
藤蘿撥不開，石竇一鏡明。携瓢酌清甘，漻然瑩心神。我病不能酌，時來聽泠泠。
潭溪十詠 懷新亭 劉子翬 
茅簷入竹低，曠野時寓目。寂寂農家春，新秧滿田綠。何時稻登場，秋山響蓬樸。
潭溪十詠 宴坐巖 劉子翬 
青青榹樹林，下蔭蒼蘚石。幽人宴坐時，懷抱忘其適。不見暮樵歸，寒山雨中碧。
潭溪十詠 山館 劉子翬 
春林繞舍青，門館終日靜。吾心樂有餘，所寓皆勝境。更鑿庭下池，溶溶浸山影。
潭溪十詠 凉陰軒 劉子翬 
北窗何所見，疏竹雜遥岑。凉飆思有無，虛簷動蕭森。此興何由盡，移床入翠陰。
潭溪十詠 橘林 劉子翬 
木奴困新移，憔悴雪霜侵。呼童翦其顛，割愛慮已深。會待春氣回，青枝補故林。
潭溪十詠 蓮池 劉子翬 
蓮池一畝餘，瀰瀰吞衆流。花繁不近堤，欲往無方舟。不及池中魚，隨波自沈浮。
潭溪十詠 南溪 劉子翬 
聊爲溪上遊，一步一回顧。悠悠出山水，浩浩無停注。惟有舊溪聲，萬古流不去。
兼道携古墨來墨面龍紋墨背識云保大九年奉敕造長春殿供御龍印香煤旁又識云墨務官臣庭邽監官臣夷中臣子和臣卞等進蓋江南李氏物也感之爲作此詩 劉子翬 
長春殿古生荆薈，猶有前朝遺物在。錦囊珍重出玄圭，雙虬刻作蜿蜒態。枯皮剝製弄幾刓，斷玦精堅磨不殺。吾聞李氏據江左，文采風流高一代。當時好玩不獨此，器用往往窮奢汰。徵工選技填御府，不惜千金爲賞賚。治兵唐推英衛精，治民漢許龔黄最。惜哉取士不知術，妙手獨得庭邽輩。真主驅馳八極中，荒王逸樂孤城內。汗青得失更誰論，尤物競爲人寶愛。嗟余視此真糞土，事有至微猶足戒。投文欲往弔江流，幽魂未泯應慚悔。
入開善 劉子翬 
雙童肩竹輿，兀兀如乘舟。及茲朝暑微，遠訪招提幽。蒼山望中橫，清泉脚底流。所歷已殊勝，况乃窮林丘。僧房在在凉，逢迎足茶甌。岸幘幽鳥鳴，橫琴素煙浮。倦借一榻眠，吾生復何求。薰風溪上來，虛簷散颼颼。開懷若傾倒，忽去不可留。人間苦炎熱，物外常清秋。功名非所期，聊尋赤松遊。
寄茶與二劉 劉子翬 
然松煮鼎山泉冽，槍旗一水分優劣。鳳餠推開雪照人，花瓷啜罷甘潮舌。大劉談天紫髯張，小劉逃禪清興長。會須酌此同翱翔，或凌剛風九天上，或泛弱水三山傍。
劉兼道獵 劉子翬 
劉侯好獵親馳逐，指呼雙犬如奴僕。朝衝唐石亂雲來，暮聽潭溪流水宿。何如著鞭走大梁，我亦與子同翱翔。今年獵叛醢彭越，明年獵胡羓德光。
觀二劉題壁 劉子翬 
溫其題詩新歷寺，落筆風雨驚長林。眼高一世常欲駡，想見掀髯坐巖陰。致中題詩新興寺，壞壁歲久莓苔侵。山僧好事亦可喜，解誦鳥啼春意深。我來經覽渾如昨，玉友金昆念離索。投林倦翼不同栖，况復分飛在寥廓。故山終勝他山好，新交不如舊交樂。何况把酒問鷗盟，卧聽松風同一壑。
入白水訪劉致中昆仲 劉子翬 
夜雨歇清曉，山椒雲氣昏。駕言聊出遊，窈窕窮川原。側帽避橫篠，揚袪障晴暾。春泉散石壁，細草羅丘園。陟峻已逾嶺，窺深更緣源。喬松傍澗折，垂柯激潺湲。過籟寒慘慘，驚林白翻翻。造幽景寥閴，勝絕難具論。僕夫知余樂，踟躕爲停軒。惜無徙倚地，時來此開樽。暮投鵝峯宿，青燈耿柴門。相從二三子，交情久彌敦。談玄測彖象，攬佩紉蘭蓀。願言固所懷，丘壑吾道尊。
携筇 劉子翬 
晨起偶無事，携筇出潭川。翩翩雙鳬飛，宛若導我前。林靜滴殘雨，村深澹寒烟。當春足膏澤，俯夏餘清妍。野溜綠交貫，山花紅接連。雄觀發新奇，勝地窮攀緣。據石弄驚急，班荆蔭連卷。幽懷脫塵拘，如超混芒先。向令作興來，未必勝偶然。榮觀事多乖，內取樂乃全。他時誰繼遊，此意遥相傳。
續賦家園七詠 早賦堂 劉子翬 
南溪抱山流，潤氣滋林麓。平生歸歟心，寄老一堂足。夢破午窗陰，清風在寒竹。
續賦家園七詠 橫秋閣 劉子翬 
秋山萬尺青，影落杯酒中。登臨豈不佳，寒色見遠空。未忘天下憂，胡塵起西風。
續賦家園七詠 萬石亭 劉子翬 
嵐光近却無，一徑緣崖斷。危亭勢欲飛，翠石雲中亂。小山閟清遊，懷人發長歎。
續賦家園七詠 桂巖 劉子翬 
山中多桂樹，亭亭傍幽巖。微風發秋香，十里穿松杉。誰歌招隠詞，吾生付長鑱。
續賦家園七詠 百花臺 劉子翬 
森沈徑易迷，搘筇爲徘徊。何處春光多，時登百花臺。主人澹無情，林花爲誰開。
續賦家園七詠 酴醿洞 劉子翬 
不愛酴醿花，愛此酴醿樹。青條含露滋，輕陰覆行路。晝永倦尋書，時來散幽步。
續賦家園七詠 意遠亭 劉子翬 
雨餘陂水平，徙倚聊一望。歸雲淡欲無，宇宙何清曠。吾心游太虛，聊寄此亭上。
題靈鷲窗 劉子翬 
翠合初疑無路往，停鞭邂逅成清賞。僧爐坐穩紙窗明，細雨忽來山竹響。
和溫其對月之什 劉子翬 
意根如亂苗，已薙仍復生。讀君對月吟，知君懷未平。懷悽有豐恨，吟苦無和聲。雄豪睨一世，失路鴻毛輕。所以達觀士，榮枯兩忘情。蒼蒼古松林，下有寒泉清。醉倒石上眠，山禽喚人耕。
讀平險銘寄李漢老 劉子翬 
官侯鑿平劍浦灘，遊子不歌行路難。李公作銘垂不刊，峻峰激流生筆端。斯文豈但夸雄觀，寓理之奧開聾眢。惟人性天同廣胖，橫目立見分庭壇。紛敷蔽翳榛葦萑，騰逃鬰屈猿蛇蚖。銛剡獵利劍戟攢，離睽截裂趙魏韓。千崖百瀨中繞蟠，覆溺嵬岸糜堅完。胡爲氣舒貌顢頇，旁觀已洞其肺肝。浮思一縱坂走丸，不極不止巧力殫。塗膏然萁卒焦乾，萬古乾坤元自安。堂堂靈君司五官，乍臣乍叛勞控摶。日漸月磨如印刓，壯哉情枿牢盤還。躁謀欲驟加雕剜，慘若蕭斧臨髀髖。自腥夷之良可歎，何如含垢休索瘢。洒洒落落從中看，豁然四通裂囊簞。有如灘流平不湍，鑑靜天空秋月寒。療性此寔言中丹，至味淡薄誰能餐。我昔蒙公分剩殘，桐花城西路漫漫。裁牋屢喚南飛翰，何當澡瀹紉椒蘭。厚地爲屨天爲冠，從公上征鞭龍鸞。訪瞿追孔聊遊般，物外虛明如許寬。脚底日轉紅團欒，瑶池簉席一笑闌。春著萬象流餘懽，茲遊未遂心慱慱。吟餘北窗睡長鼾，清風時來撼琅玕。
同胡原仲吳公路遊清湍亭賦詩得流字 劉子翬 
出山曾幾時，桂露颯已秋。興來任兩屐，散此默默憂。嵐光近仍滅，鳥語靜忽流。新亭迥臨危，急澗循巖陬。上有獨樹蔭，下有鳴湍幽。長飆一振蕩，俯仰聞颼飀。平生塵累心，浄盡迥此遊。徘徊嘯詠發，瞻眺窮林丘。天寒雲已歸，山好客自留。悠然百不知，日月過則休。人生樂在我，何必遂所求。
和熊叔雅四詠 石峰春靄 劉子翬 
寒山遠欲無，春在冥濛處。何如掃浮陰，盡放岧嶢露。
和熊叔雅四詠 清湖驟雨 劉子翬 
快雨不相期，平湖忽蕭颯。坐久日明簷，繁聲靜中滅。
和熊叔雅四詠 潭溪秋碧 劉子翬 
秋空晚自明，孤烟澹難起。適意一枝筇，時來對寒水。
和熊叔雅四詠 屏山夜雪 劉子翬 
誰憐組練寒，夜雪連營積。有客卧衡茅，淮山夢中白。
次韵李漢老詩 劉子翬 
蒙莊歎隙駒，孔聖悲逝川。百年生有涯，萬感情無邊。賢愚真唯阿，繫心同一緣。內熱蠱其中，伊誰肯求痊。樂哉今日遊，衆賓肅初筵。社樗間羣材，嫫母參衆妍。謔弄既莞爾，獻酬亦頹然。胡爲發爭端，咄咄論深禪。擊水但增波，止薪自無煙。便應三宜休，敢論四不遷。公如高車馳，揚塵絕通廛。我如馭小駟，交綏已回旋。初謀不自量，取困大敵前。金化質不亡，冰融水非堅。市門有真樓，相從待他年。
次韵致明七言 劉子翬 
春風摇溪溪摇天，劉郎詩思如涌泉。已憐飛花太狼藉，却愛芳草長芊綿。癡兒了事從渠了，萬古寒空沒飛鳥。北海樽中興味長，邯鄲枕裏功名小。南山北山雲崔嵬，君胡不歌歸去來。山中交遊苦相憶，玉柱瑶瑟生浮埃。
謝方德順古風 劉子翬 
吾聞滄溟深，浸灌東南維。長風一蕩潏，莽蒼天爲低。中藏百怪珍，文彩光陸離。潛鯤盡鵬材，游魚悉龍資。罔象溯波浮，天吳躍空飛。蚌雖辱泥塗，猶能吐珠璣。地靈物固然，在人必多奇。英英方家郎，秀發如瓊枝。裝懷素王書，落筆幼婦詞。我昔官壺山，邂逅初見之。賓筵爲勸駕，一武登雲梯。鴻鶱九霄快，驥騁天路夷。似聞東諸侯，辟書已交馳。惠然訪吾廬，窈窕窮山谿。夜燈一笑歡，愁抱忽若遺。語妙時脫塵，飲豪屢反巵。領新意自失，佳處昔未窺。胡爲遽改轅，歸袂風披披。上祈養德業，下祝慎鼎幃。敬言崇道公，久別良佇思。
少稷遠訪弊廬仍留佳句書此寫懷抱不足爲報也 劉子翬 
常嫌門外車，驅馳但揚塵。今朝故人來，喜聽聲轔轔。昔別自梁苑，分飛湘吳閩。痛心鳴鏑禍，事往勿復陳。共載諧寥閴，分筇上嶙峋。山川舊賞識，挾友意彌新。徘徊小精廬，劇談口翻津。爲言漂蕩餘，投迹荒寒濱。夕火斧僧林，朝餐糴鄰囷。官閑非所恨，有祿不濟貧。牢愁寫萬斛，語壯眉不顰。定知撐腸書，爲君發精神。調鐘尚變啞，畫龍孰窺真。吾聞倜儻才，韜默貴自珍。量海浚宜廣，豪山磨欲磷。十科世所重，羣公謂當仁。向來薦牘飛，璧光動高旻。陳編論糟粕，中有王道諄。謀國必張國，療民須活民。但得君名揚，何異我志伸。
柳源觀瀑戲明仲 劉子翬 
山橫曉色中，綫路窮崎嶇。何年貫日虹，飄然墮秋虛。晴暉發燦爛，陰飆助傾輸。淙深粉雪沸，注險龍蛇趨。平生浩蕩胸，對此聊一舒。蒼蒼古澄潭，彷彿幽靈居。奇觀付豪逸，餘潤分膏腴。來遊今七賢，賤跡欣與俱。扶筇却軒輊，坐石安氍毹。壁陰生小寒，賞澹樂有餘。詩魔久已降，幽事復起予。爲言玉堂人，五字不可無。
次韵明仲遊將軍巖 劉子翬 
樂哉今日遊，結友盡英秀。山靈欣客來，閣雨開雲岫。步屣出烟嵐，聲呼答巖竇。輕生快險奇，一墜那復捄。崇林蓊地幽，長湍瀉天漏。精廬記舊經，密徑迷新簉。將軍隠高寒，古井餘荒甃。當年百戰疲，蟣蝨生戎胄。心存巢許間，功豈韓彭後。慨然望中原，毒手方交鬭。曷不生斯辰，天驕過難宥。妖氛六合昏，長夜何時晝。尊周感獲麟，懷楚歌啼狖。世變莽難知，如瞽窺篆籀。置之勿重論，大白引醇酎。幽禽靜一聞，寒芳晚三嗅。方虛接勝懷，日轂轉何驟。山南山北奇，脚力倦尋究。良遊易蹉跎，澹境難宿留。詩囊歸倒懸，瓊琚羨君富。
寄彭子靜 劉子翬 
凍岫立高白，曉寒生太虛。閉門翻巾幐，偶見良友書。書中有長句，別懷陳鬰紆。吐鳳詞既絕，續貂理難如。起望新鄉雲，一讀三卷舒。繁思攪中扃，頼此豁欲無。鵠鷄有潛化，蓬麻豈資扶。吾人交義深，不恨相見疏。但恐德不修，心期愧非初。
必源以古風見投詞意甚遠因爲賦風吹原上苗勉其殖學待時也 劉子翬 
風吹原上苗，青青入無邊。發生頼陽和，秀潤滋澄漣。遊車走道旁，忽之如浮烟。那知丁黄愁，枵腹望果然。農功日夜急，地産東南偏。飛霜皓盈疇，豐穗垂連顛。盤盂薦新嘗，瓊糜失輝鮮。物生爲世用，豈較成後先。羣芳紅打圍，從渠爭春妍。
少稷賦十二相屬詩戲贈一篇 劉子翬 
不用爲鼠何數奇，飯牛南山聊自怡。探穴取虎有奇禍，守株伺兔非全癡。文成雕龍盈卷軸，畫蛇失杯坐添足。走馬章臺憶舊遊，歲月纔驚羊胛熟。六窗要自息獼猴，黄雞無應心日休。白衣蒼狗變化易，世事何殊牧豬戲。
夜行潭溪上念仲原致中喬年茂元伯達皆有入山期以詩趣之 劉子翬 
長夏不見雨，袢暑故相病。及茲顥氣回，一夕飛灑併。攬衣步新凉，宇宙涵清潤。月離南山高，水循雙澗靜。流觀外既洽，至樂中潛應。緬懷平生友，契闊時光運。石峰許尋盟，有約殊未定。事紛莽如塵，欲掃那得盡。年衰覺世浮，慮澹知心勝。良遊莫蹉跎，小暇即乘興。
再和六四叔所賦十二相屬詩 劉子翬 
饑鼠緣條殘果墮，舍如蝸牛足高卧。無心虎殿逐羣英，尚想兔園傾一坐。同年我又衰龍鍾，夔蛇相憐寧有窮。馬革戰場空白骨，羊裘釣瀨餘清風。棘端造猴巧難學，且赴茅簷雞黍約。雲深杞狗夜可尋，已辦豬靴走磽确。
讀曾吉甫橫碧齋詩 劉子翬  衡山
携鉏引荒泉，偶步松崗北。泠然毛骨清，楚尾見秋色。稻氣馥初凉，檉陰澹微日。緬懷小齋居，櫺檻增岑寂。曠度滅知聞，微吟數峰碧。若人端好修，珍駕動無跡。深窮伊水源，峻陟衡山極。終焉憩孔林，所樂惟自得。延和數酌醪，侑靜一編易。向來辱傾輸，洞見胸中白。思親道匪侔，既遠情不懌。矧余質冥頑，固未易刻畫。尊生有遐心，克己無全力。以茲畏所知，負負常夕惕。餘波儻時漸，玉汝天其或。
次韵明仲遊棲雲閣 劉子翬 
溪山步步開圖障，山影更隨溪蕩漾。回環兩縣烟雨奇，一目盡奄長橋上。乾楓枯柳澹不春，歡伯爲解愁城屯。書空咄咄亦良苦，抵掌嗚嗚聊任真。山房竹陰生晚寂，客醉忘歸主忘客。沉機已寄謝安棋，逸興何慚阮孚屐。道人棲雲樂其天，孰知爲仙孰爲禪。定應風蜩足枯槁，絕勝磨蟻爭回旋。
同汪正夫行夫望鄱江 劉子翬 
夜夢鄱江清，曉踏鄱陽縣。雲濤著眼新，還疑夢中見。寒聲彭蠡合，凍色廬峰現。時方冬氣深，水縮川原變。連沙突堆阜，派港分組練。蕭蕭蓬鬢風，瑟瑟葭叢霰。奇觀信幽絕，領略殊未遍。何當烟艇高，載我行鏡面。二難今勝流，愛客移清燕。飲酣生泰和，語妙融交戰。衰遲百不堪，一快天與便。回筇晚霽中，路壓滄浪轉。波光似留人，隨裾蕩華絢。
呂居仁惠建昌紙被 劉子翬 
寒聲晚移林，殘臘無幾日。高人擁楮眠，臠卷意自適。素風含混沌，春煦回呼吸。餘溫偶見分，來自芝蘭室。乍舒魄流輝，忽捲潮無迹。未能澡余心，愧此一衾白。嘗聞旴江藤，蒼崖走虬屈。斬之霜露秋，漚以滄浪色。粉身從澼絖，蛻骨齊麗密。乃知瑩然姿，故自漸陶出。治物猶貴精，治心豈宜逸。平生感交遊，耳剽非無得。精神隨事分，內省殊未力。寸陰捐已多，老矣將何及。自從得此衾，夢覺常惕惕。清如夷齊鄰，粹若淵騫覿。獨警發鏗鍧，邪思戢毫忽。勿謂絕知聞，虛闈百靈集。鼎鬴或存戒，韋弦亦規失。則知君子所，惠以勵蒙塞。
任伯顯昨寄日柹不至續以膽瓶爲貺 劉子翬 
石瀨分携常慘慘，尺書沓至中彌感。槁慥不呈嫫母面，圓壺俄落雄兒膽。南窗吾伊俱不勤，汲泉養花聊任真。枝頭造化豈耐久，我輩自有無窮春。
寄茶與汪正夫兼簡行夫 劉子翬 
絳囊團窊社邊得，持歸廣文破枯寂。三人舌本有雌黄，一引胸次還虛白。平生目成惟素書，邇英能事知有餘。欻然長嘯風裂石，黟山方卧小於菟。
雲巖竹源二禪俱與招客三月二十一日遂飯于竹源庵謀諸野則獲也劉奇仲有約不至吳周寶游德華劉致中暨公望劉才仲陳聖叔某會焉從容辯論懷抱甚適因賦詩以紀之 劉子翬 
雲巖市聲中，竹源山色處。平生幾兩屐，惟樂取意去。晨光霽老春，飛蓋雙溪路。沙平水漫流，雲散天全露。逶迤經淺坂，窈窕穿崇樹。綠登方怒舒，紅竟忽繁雨。斯焉得小休，境熟來已屢。徵君常主盟，呼吸名勝聚。子休心鐵石，太叔語韶頀。鼎鼎吳劉陳，俱有不凡度。余衰氣不華，清遨慚輒與。未渠推遠之，政以枵然故。九賓既雲集，一士乃鴻翥。毋多溷幽人，蔬茗煩草具。叢談雜莊謔，泛閲披黄素。豐鎸辨活筆，始畫窮真數。解衣半日許，萬古回胸膆。西窗引虛明，汛灑延晚步。懶身厭依隨，靜若超羈馭。博山真起予，浮烟一枝騖。
寄茶與曾吉甫 劉子翬 
兩焙春風一塍隔，玉尺銀槽分細色。解苞難辨邑中黔，瀹盞方知天下白。岸巾小啜橫碧齋，真味從底傾輸來。曩歸畀余一語妙，三歲暗室驚轟雷。
竹源之集奇仲不赴蕭屯以詩嘲之再用原韵 劉子翬 
平生老子興，渾寄幽絕處。寧嫌一坡遠，甘作十歇去。至今清夢狂，時走松陰路。心忻自吟哦，技癢輒披露。那知菅蒯微，辱報瑶瓊樹。胸中萬斛清，忽向毫端雨。援桴未敢再，破的已驚屢。病身得所便，一閲神氣聚。淇竹秋稜欒，洛花春布濩。真機不可藏，文亦肖風度。樂哉精廬遊，愧我不常與。陋鄉豈無奇，乏此追陪故。翻然卜鄰心，幾逐長風翥。但分茅半簷，不假牛十具。劉郎箇中人，幽期乃愆素。曾無負負言，直委茫茫數。移文太遽生，恐未明深膆。君看旋磨蟻，瑣屑安故步。何如驥突雲，軒豁隨長馭。集枯豈小歟，動者中不騖。
題大義泉 劉子翬 
移筇山未深，切骨寒無那。蜿蜒瘦蒼虬，脚底飛騰過。幽亭護石池，庭事不敢涴。虛中涵月浄，冷面從雲呵。欲搥玄璧試，恐觸方諸破。平生泉石癡，屢此箕踞坐。重來照清癯，白髮添箇箇。凡心未痛浣，老氣日以惰。緬懷大義風，絕唱寧無和。悚然聽琮琤，耳觀爲之大。
同范智聞五月十四日夜賞月 劉子翬 
微風浄郊原，暮色含清夏。層巔月欲上，烱烱木葉罅。豐姿一髮虧，爽氣千毫射。流光不著地，黄抹溪西舍。翩然釋嶠飛，雲浪鱗鱗化。常恐螺髻青，失此驪珠挂。奇觀天所吝，老眼得屢借。不嫌神太清，跣立高梧下。故人肯留連，一笑偶良夜。濁醪勿虛杯，庭縞醉可藉。
向元伯寄爇香陶爐有心清聞妙之語 劉子翬 
鄱江細壤如凝脂，陶成小爐圓浄姿。色含三秋玉沆瀣，韵壓六尺金狻猊。明窗澹澹浮薰起，故人警余良有以。心清聞妙遊無方，萬石只在吾家傍。
感白髮 劉子翬 
兒時坐澗石，散髮如浮烟。風驚綠鬅鬙，意欲凌飛仙。那知二毛見，倏忽到老邊。蒙紗猶鏟彩，獵鬢强呈鮮。星星儻未已，遂恐華吾顛。騎省歎遇合，郎潛感迍邅。萬古寄一轍，長歌悲昔賢。流光不假借，志抱何由宣。餘齡事可知，已矣寧非天。窮通各有待，憔悴孰使然。淒其槁梧畔，惕若明鏡前。靈膏詎能涅，薅拂事可憐。惟應幽室處，一猛放萬緣。嘗聞衛生要，心白髮自玄。
同吳居安入開善四首 遊松菴 劉子翬 
虛廊附山翔，泉聲小菴閉。齋餘恣行遨，剝啄忻屢至。午陰遇蘭芳，夕照坐松吹。徜徉無所爲，聊盡今日意。
同吳居安入開善四首 宿省軒 劉子翬 
夜空合一寂，擾擾息萬勞。幽懷耿不寐，孤燈側殘膏。稍知山雨來，聲在橫林高。淒然却成夢，夢泛秋江濤。
同吳居安入開善四首 過報德菴 劉子翬 
循溪踏危矼，路入篔簹塢。森森翠櫺間，一幹橫清雨。茶煙日月靜，石壁軒扉古。盡茲北山旁，小勝無遺取。
同吳居安入開善四首 出山 劉子翬 
日日冬氣昏，霜風不鐮面。回輿始見山，數點寒中現。我行得勝友，笑語生華絢。如何劍峰南，咫尺不常見。
次韵茂元獨速歌 劉子翬 
大兒行文學蘇黄，暗潮無聲走茫茫。小兒分題擬甫白，手抉蟆頤取冰魄。自成機杼誰如君，悲歌乃有可憐色。曉來春歸薺葉新，青女摧之良不仁。那知妙齡氣如許，一睨辟易驚千人。我亦歸爲村衰翁，接花成條欹屋紅。跣行肯追蹀躞步，杯飲不羨琉璃鍾。相逢他事不發語，醉面徹日承谿風。君不見豐碑模糊立峴首，又不見繐帷虛斟百眉侑。何如吾儕見在身，有口猶堪著醇酎。陶陶兀兀未全非，赫赫炎炎豈長有。硯峰絕頂撫孤松，伊誰及此蒼髯壽。
張巨山賦蠟梅因成四首  其一 劉子翬 
取名慕橫枝，要自同風格。雖微調鼎味，宛有金鉉色。
張巨山賦蠟梅因成四首  其二 劉子翬 
渾疑蠟作花，貌野中抱幽。冷香不盈階，意盡仍一流。
張巨山賦蠟梅因成四首  其三 劉子翬 
尖萼破微霜，明犀透清暾。不有朱紫繁，那知中色尊。
張巨山賦蠟梅因成四首  其四 劉子翬 
今日尋此梅，危行石澗東。花神欲宣令，萬鐸懸春風。
和李似之秉燭觀梅詩 劉子翬 
凍色沈萬象，晴巔露皚皚。通宵月觀夢，夢破東風來。小立值芳氣，微尋見寒肧。我病亦呼客，沙邊久徘徊。恍然驚老眼，一枝印清杯。應知塵意盡，故向癯儒開。謫仙愛逃禪，茲心政難灰。覘新不待晨，燒燭寒巖隈。草木有含章，發揮要天才。頼公管領春，筆端起潛雷。
行夫寄黄山榧子有詩因同來韵 劉子翬 
老坡文中哮闞聲，凜凜常如對英峙。琅然諷詠興凌雲，瞠若追攀顙流泚。玉山妙唱久寂寥，可與言詩有之子。裁牋遠餉風露新，坐我千尺黄山底。初挼玄縠出冰霜，小嚼清香泛窗几。已輕魏帝昵蒲桃，肯許唐賢魁綠李。極知人口無正味，苦談甘酸各矜美。不經真識爲品題，此物初筵幾不齒。青菁有用拔蒿萊，白粲無酬腐糠粃。士懷瓌瑋勿自神，邂逅飛沈同一理。子才超矣會曄然，外澤中真期是以。味果固已驅煩邪，味道更須淪骨髓。
劉道祖江程萬丘順甫講易孟子拾其意爲二十韵 劉子翬 
吾初讀七篇，未領躍如義。晚而窺大易，稍解寂然意。乃知平放著，的的目前事。盡心則無餘，窮神忽超詣。以斯印羣書，拈出句句是。君臣父子間，運量周旋際。體之則光明，雜物了無累。偉哉此陳編，孔孟心所寄。有如撞洪鍾，合響入迢遞。言高聽者聵，不絕僅如綴。幸茲良友集，一發萬古祕。真長富辭原，百折無留勢。文通秉文均，裁度取中制。宛丘坐忘言，袖手豈深閉。鄙懷頓爲空，快若掃長篲。旁觀二三子，耳剽咸愕眙。誘之循循然，活處鱍鱍地。氣質雖有拘，學問欲如蛻。時乎不再來，過此恐少味。大書鑱坐隅，以起衰惰氣。
韓幹畫馬闕四足龍眠搨而全之 劉子翬 
吾聞兩臂天下重，馬失四蹄將底用。平生想似萬里遊，對此惟心惻然動。得非曾落駑駘羣，踠脫泥塗良已勤。又疑逸氣厭拘係，絕蹯徑欲超浮雲。諦觀事乃不爾劇，破練丹青老無色。軒昂自有尊足存，顧眄一株陰山碧。韓生筆法妙此圖，龍眠搨出了不殊。斷鼇自昔徒聞說，續鳬雖工計已疏。何如染作滄江遠明滅，要看追風蹴微雲。
次明仲矼字韵詩 劉子翬 
頖宮德厚仍信矼，北扉筆力談笑扛。重圭疊璧凜羣視，不使東甌成陋邦。日邊時見召仙李，林下那容棲老龐。故園此日成勝聚，歸夢不泛瀟湘江。萬畦流泉裹雲屋，一點遠岫低吟窗。客來有酒輒均醉，長嘯手拊高梧幢。挽蔬唯便玉本脆，碎鯉屢惜銀鋋雙。伊予於世真長物，掃迹自分逃崆𡵻。驟揄揚之則過矣，豈有骨相當奇厖。左提右挈儻聞道，一了快若船下瀧。極知魯衛兄弟國，邾小尚許趨風降。嶤嶤岌岌正壁立，濤瀨未敢輕舂撞。
寄致明兼簡余時升 劉子翬 
篔簹有利材，要自爲本觀。綠虬挾春怒，穴土氣已完。達士審所施，窮士審所安。癯劉燭人鏡，僞態了莫干。常吹噓二余，傳以摩雲翰。大余携書來，一見意已殫。似爲殊勝摇，胸中衮濤瀾。皴膚褫厚襲，枵腹拾衆殘。那知藝圃遊，宇宙自爾寬。黄間跳鏃易，省括眼要端。幸公調護之，無使困所難。鵝峰橫几上，晚翠深作寒。徜徉有真樂，未應悔儒冠。
次韵明仲畦字韵詩 劉子翬 
祝融散仙在西溪，此老平生無町畦。一日不見十日恨，綠稻渺渺吞幽思。細紅時澆壘塊胸，跣行笑逆泠然風。意消萬事如燎髮，小醉扶頭須半月。叩梧林谷爲呼號，隠几乾坤有超越。自憐頑鈍不可鞭，挽之欲置名流邊。長言爲我澡袢暑，灑目萬線琮琤懸。
入白水懷士特溫其 劉子翬 
曉山隨意開，夏氣含露澄。扶筇過巇嶮，飛仙亦凌兢。松濤浄可潄，嵐煙起如蒸。巨崿轉鼎鼎，危塍上層層。悠然瞻眺地，彷彿記昔曾。是鄉雖窮深，泥泥秀色凝。高扉靜相對，招邀足嘉朋。讌席覆大斗，吟窗燁華燈。於今安在哉，骨冷喚不應。軒軒鸞鳳遊，驚飆失飛騰。豈伊黄壤恨，興言鯁煩膺。含章不震輝，憔悴非所應。雖微三字顯，要許二豪稱。余衰怠好修，故態了不懲。倏爾念離索，終焉愧瓌能。噫嘻長風來，躊躕素蟾升。及時痛自策，迅彩不可憑。
胡明仲潭溪三日飲 劉子翬 
潭溪梧竹堆，無地浮高蔭。暑中猶未佳，袒膊俯清深。急雨翳幽芬，空山落啼鵀。村醪得舊燒，時果出寒沈。醺然三日醉，是鄉絕呵禁。巖風故吹醒，偷逸嫌太甚。人生唯一真，擾擾萬緣滲。斯遊不屢尋，老境恐遂寖。窺樽有餘波，捫腹猶可飲。澹蟾如曉色，渺渺長空浸。常憂景過清，浮雲忽飛譖。酣歌金石號，慷慨君獨任。俾予酬對之，祇作寒蟬噤。吾惟善咍臺，忘形卧相枕。
有懷 劉子翬 
溪石磊磊出，溪光失溶溶。呼童理新堰，小駐萬折東。素杙競駢立，蒼皮堆已重。誰裁一道天，忽墮顧視中。遠淥送鳬鶩，餘茲上杉松。微波且勿摇，照我澹有容。炎曦爲變色，爽氣排高空。懷哉所親愛，此適未遽同。徜徉孰爲伴，惟有溪頭風。時來翻素書，頗似驚我慵。騷騷復策策，涉獵味正濃。久而寂無聲，無乃意自融。却泛碧滄浪，鱗鱗散遺蹤。我亦隠几酣，那能辨雌雄。
早飲 劉子翬 
柴椽百枝蔭方塘，高梧老柳著兩行。輕烟曳組適寒碧，芙蕖釀出秋風香。宿酲縈胸殊未快，衝之欲引天潢派。戲投小餌向深淵，錦鱗忽見空中挂。篘清鱠雪更作豪，坐客狼狽已半逃。嗚嗚叢歌猶未徹，兀睡聽作蜩蟬號。
次致明泉石軒詩韵 劉子翬 
天懷迥與塵囂背，蓬萊屢踏金鼇背。閑披白袷過清湖，爽氣涵空渺無外。澹然愛此一泓奇，散髮逍遥潄華滋。尚嫌林影太凋薄，斜陽射破碧琉璃。遥知宣室虛前席，良裘固非一狐腋。他時歸夢想南飛，瓌詞已爲磨崖石。
借致明玉槌事藥復以小者易去因而銘之 劉子翬 
潤色瑳，癯身橢。飛石塵，供藥裹。以小代大無不可，汝雖眇乎寔磊砢。摩頂至踵輔衰我，彼方歸卧留莫果。魁梧之才用則左，㗲然長歎口侈哆。
寄魏元履 劉子翬 
世情事虛文，十幅了一書。片言倒肺腑，子獨不佞予。班班眼中秀，學膽誰似渠。平生幾兩屩，踏破牛斗墟。小言謁侯門，大言叫天都。歸來闢存室，默坐追亡逋。床頭著韋編，盤礴萬古初。時拈紙上語，破的妙有餘。已甘酬對難，舌本噤不舒。矧予在半流，所見方模糊。蝸涎不自潤，詎敢相霑濡。人生强多知，於己固已疏。睫邊遺太極，意上町六虛。獰猿縶尚跳，况乃拊檻呼。是神非吾神，滓穢政可奴。嘗聞不遠復，佩作三字符。煌煌杏壇春，一枝明清湖。蜂蝶未全知，佳處自不孤。惟予先著眼，時來採芳腴。何當共叩微，歸性有順塗。
新凉 劉子翬 
新凉爲招客，勝集非預圖。前峰雨未散，泠風繞吾廬。披襟沐清駛，合席隨霑濡。定知喧譊中，欲此一快無。興來擴以酒，草具來須臾。田翁偶過我，添杯坐其偶。爲言秋暑劇，稻畦日凋疏。寧辭抱甕勞，僅給園中蔬。喜茲甘澍足，普潤無遺墟。遥山莽難分，綠浪摇虛徐。我病不任耕，歲收仰微租。蒙成每自愧，一飽便有餘。連觴使之釂，醉語雜叫呼。野人無他腸，我輩恐不如。
吳傳朋遊絲帖歌 劉子翬 
園清無瑕二三月，時見遊絲轉空闊。誰人寫此一段奇，著紙春風吹不脫。紛紜糾結疑非書，安得龍蛇如許癯。神縱政喜縈不斷，老眼只愁看若無。定知苗裔出飛白，古人妙處君潛得。勿輕漠漠一縷浮，力道可採千鈞石。睠予弟兄情不忘，軸之遠寄悠然堂。謝公遺髯凜若活，衛后落鬒摇人光。翻思長安夜飛蓋，醉哦聲落南山外。亂離契闊三十秋，筆意與人俱老大。政成著脚明河津，外家風流今絕倫。文章固自有機杼，戲事豈足勞心神。
次友石臺詩韵 劉子翬 
清湖嵇玉山，縹緲飛雙屐。泠風隨處流，三伏無赫赫。未成玄圃遊，聊醉端州宅。憶昨陪初筵，杯摇劍峰脊。杉篁漏疏櫺，雲氣縈長帟。主人意彌厚，不吝園蔬摘。我亦洞幽懷，涸此一泓碧。至歡召融融，叢慮消剌剌。聽君誦九流，浩若崑崙擘。摩天俊鳶飛，響澗驚魚擲。分携今幾時，浮埃翳瑶席。有如爛柯翁，萬古逢一奕。醉鄉梯磴坐，坐覺乾坤窄。茲行不果從，兀兀恨滋劇。未應柳源近，終作桃源隔。留詩友石臺，光動嶙峋石。正令謫仙來，著語無以易。强吟意悠哉，追風了無迹。
胡明仲羅養蒙爲悠然集追用前四疊之韵 劉子翬 
筠州喜陪笑語新，鑾坡自來清湖濱。更招明月作三客，此外正復難其人。瑶觴十飛才小醉，追逐牢愁出肝肺。吾儕邂逅非作豪，常恐真歡來不繼。更闌已番四疊歌，却喚輕舟浮綺羅。一聲橫笛不知處，荷氣苒苒風頭多。玉山未倒誰之耻，霜露霑衣聊且已。維舟落月界平潭，翠亂紅披扶不起。
十七日集清湖 劉子翬 
石堤蟠素虬，捍此百尺灣。臨灣喚客飲，四座摇潺湲。殘歊紅蕩析，凜若超塵寰。却愁凉吹多，奪我酣醉顔。時方雨聲斷，草木淒餘潸。潤氣騰晚水，浮嵐撲秋山。領略得妙趣，心遊勝躋攀。那知百年憂，共樂此日閑。篝燈夜分歸，危塍轉彎環。芊芊稻苗風，綠亂不可刪。不礙一月流，冰丸走其間。慇懃傍扶輿，宛若送我還。
曉起聞明仲謁家叔嘗過門追已無及繼讀觀霧長句因次原韵 劉子翬 
公才凜若干將鑄，膽落詩流失輕倨。弄毫邂逅即揮奇，造化玄機悉披露。凌晨訪客忽飛筇，雙澗徐穿碧交互。笑聲只在竹林東，夢破急追無復處。是時秋霧正涵空，潤氣一解驕陽怒。霏霏半掩景賢峰，翳翳全沒屯中樹。初疑爭先摩玉壘，驚塵漠漠桑乾渡。又如懷渴望梅林，細雨濛濛江左路。煩公一吐胸中豪，與此氤氳角馳騖。可憐南山玄豹姿，終以班班作身誤。何如霧隠長暗然，豈用毛采誇夭嫮。霑濡稻壟更潸珠，聯絡松崗尚橫素。南箕忽哆遂雄吞，顧視怳若南柯寤。向來昧昧六合間，日月山河但如故。世緣所遇孰非虛，不具真眼那能覷。醯雞甕裏有全癡，陷虎機中惟一悟。我雖不獲從斯遊，兀坐深觀亦同趣。况知陶令有名酒，未覺許詢無勝具。便思追逐胡公墩，恐激長言又生怖。願低筆力許我陪，韓孟才懸亦聯句。
觀胡文定公手墨因求別本 劉子翬 
溫溫文定公，至道夙所欽。神超雖緬邈，餘英壯儒林。正容閲真翰，默默流至音。不事八法奇，天成寫幽襟。有如瀚海鴻，隨波自浮沉。又如太虛雲，舒卷杳莫尋。乃知晉魏還，筆端有哇淫。棄藁競韜藏，非將玩球琳。庶幾字畫間，可以求其心。清伊一派流，匯作萬丈深。溝渠有暴盈，淟涊時見侵。投膠了不難，公以獨力任。我慚步趨晚，悠然寄孤吟。流風在目前，著鞭要駸駸。願分墨本餘，刻之蒼崖陰。大塊有動摇，斯文無古今。
寒中偶書 劉子翬 
寒從何處來，凜色照閩楚。挹之霜松下，清澹不成雨。豪生小病之，一笑窺寰宇。天轉隠江湖，吾心正如許。
病中追賦遊武夷 劉子翬 
建水日夜淺，清灘自迢迢。漁舠愕已無，忽點浄練遥。老身寄其上，兀若棲危苕。松風知我狂，隨舷助傾摇。探幽神益新，得快意自消。長林翠洞口，微雲粉山腰。那知碧虛遠，一葦卧可超。不須換吾骸，吾慵登岧嶢。病中追餘觀，所得絕富饒。
病中賞梅贈元晦老友 劉子翬 
梅邊無與談，頼有之子至。荒寒一點香，足以酬天地。天地亦無心，受之自人意。韜白任新和，風味要如此。
次韵致明聽琴 劉子翬 
病翁不咄咄，琅然寄枯琴。倘無枯琴寄，孰表吾之心。形忘豈知病，道在寧復今。龍蟠老樟下，觱發摇長音。
過鄴中 劉子翬 
逐鹿營營一夢驚，事隨流水去無聲。黄沙日傍荒臺落，綠樹人穿廢苑行。遺恨分香憐晚節，勝遊飛蓋想高情。我來不暇論興廢，一點西山入眼明。
金陵懷古 劉子翬 
荒城莽莽蔽荆榛，虎踞龍蟠迹已陳。赤壁戰爭江照晚，青樓歌舞鳥鳴春。十年王氣雄圖盡，一疊寒笳客恨新。折屐風流猶可想，只今高卧豈無人。
會兵 劉子翬 
羽檄西來趣會兵，秋風胡虜更縱橫。烽明石嶺塞垣迥，馬渡分河波浪生。使者謾傳蘇武節，君王頻幸亞夫營。百年信誓明如日，何事紛紛起戰爭。
別安子允 劉子翬 
得酒猶堪慰倦遊，長亭直爲故人留。煙塵幾處兵猶鬭，風雨一年春又休。尚記虎頭初擲筆，終憐猿臂未封侯。離歌唱落榆關月，可是君心耐得愁。
望楚 劉子翬 
客浦舟凝滯，憑高識楚鄉。有愁關眺覽，何地不淒涼。草木詞人怨，江山霸主亡。悠然獨搔首，暮靄一星光。
井泉 劉子翬 
石井水濺濺，寒莎映碧蘚。雨聲添溜急，天影入波圓。曉汲連山寺，春耕潤野田。杖藜三嚥罷，毛髮更蕭然。
巖桂 劉子翬 
凉颸振遠村，寂寞度清芬。山路不知處，月窗時夜聞。孤根寒抱石，落子半飄雲。袖手空延佇，無才可賦君。
園蔬十詠 茭白 劉子翬 
秋風吹折碧，削玉如芳根。應傍鵝池發，中懷灑墨痕。
園蔬十詠 芋 劉子翬 
分得蹲鴟種，連根占地腴。曉吹黏玉糝，深碗啖模糊。
園蔬十詠 韮 劉子翬 
肉食嘲三九，終憐氣韵清。一畦春雨足，翠髮翦還生。
園蔬十詠 瓠 劉子翬 
溉釜熟輪囷，香清味仍美。一線解瓊瑶，中有家人齒。
園蔬十詠 芥 劉子翬 
葉實抱芳辛，氣烈消煩滯。登俎效微勞，乍食驚頻嚏。
園蔬十詠 菘 劉子翬 
周郎愛晚菘，對客蒙稱賞。今晨喜薦新，小嚼冰霜響。
園蔬十詠 波薐 劉子翬 
金鏃因形製，臨畦發永歎。時危思擷佩，楚客莫紉蘭。
園蔬十詠 子薑 劉子翬 
新芽肌理膩，映日浄如空。恰似勻妝指，柔尖带淺紅。
園蔬十詠 蘿蔔 劉子翬 
密壤深根蒂，風霜已飽經。如何純白質，近蒂染微青。
園蔬十詠 苦益 劉子翬 
雖無適口味，暖益功稀比。菜苦不登盤，言中多逆耳。
次韵盧贊元喜雪 劉子翬 
六花初逐曉風繁，五袴那憂歲晚寒。杖屨客迷村徑遠，笙歌人在小樓看。也知近郭梅將動，只恐行春路未乾。授簡梁園休惜醉，銀臺列燭妓圍寬。
府會次士特韵 劉子翬 
夜宴芙蓉苑，華榱燭影光。史君頻會客，侍女慣新妝。劇飲不勝醉，論詩非所長。倚欄霄漢近，宮殿鬰相望。
次韵士特贈別 劉子翬 
客舍愁分袂，梅花小雪前。夜看牛渚月，春別剡溪船。麗句光行色，悲歌慘別筵。後期相約處，雙闕五雲天。
訪士特舉和六四叔詩因次韵 劉子翬 
聞道歸舟泊淺沙，籃輿出郭日初斜。新傳賦詠來梁苑，舊識芝蘭向謝家。遣興只憑樽有酒，感時愁見樹飛花。相逢未款還相別，回首長亭鬢欲華。
分韵賦古松得青字 劉子翬 
風韵颼飀遠更清，蒼髯瘦甲聳亭亭。連根欲鬭巖巒力，一蓋常涵雨露青。曾映月明留鶴宿，近經雷霹带龍腥。衰殘愧我無仙骨，願採流膏慰暮齡。
六言二首  其一 劉子翬 
鼎食鼎烹謀拙，山南山北興長。片夢彭殤壽夭，一枰漢楚興亡。
六言二首  其二 劉子翬 
黄卷篋中昆友，白醪杯裏聖賢。我願長閑足矣，人憐獨處蕭然。
池蓮四詠分韵 葉 劉子翬 
鬰烈香浮雨，團欒綠蔭波。近堤千葉亂，知有畫船過。
池蓮四詠分韵 花 劉子翬 
孤紅低映岸，併艷遠連汀。露浥層層展，風披葉葉零。
池蓮四詠分韵 藕 劉子翬 
密藴羅文細，明含玉色清。冰盤時薦美，刀惹斷絲輕。
池蓮四詠分韵 子 劉子翬 
分房圓戢戢，弄色翠娟娟。摘實憐空菂，方知雨露偏。
雨歇 劉子翬 
雨歇長虹淡欲收，疏疏寒靄暮依樓。西風滿院催摇落，已覺梧桐不耐秋。
新灣 劉子翬 
苒苒寒生水面煙，吳歌唱罷月微偏。停橈又向灣前宿，一夜西風浪打船。
汴堤 劉子翬 
參差歌吹動離舟，宮女張帆信浪流。轉盡柳堤三百曲，夜橋燈火看揚州。
天迥 劉子翬 
天迥孤帆隠約歸，茫茫殘照欲沉西。寒鴉散亂知多少，飛向江頭一樹棲。
葉集之舉士特唱和因次韵 劉子翬 
漂泊分携後，囏難會面時。夜燈初獻酒，春草舊題詩。遊宦君雖厭，才名衆所期。不應如倦翼，寂寞戀南枝。
銅爵 劉子翬 
金碧銷磨瓦面星，亂山依舊繞宮城。路人休唱高臺曲，臺上而今春草生。
中渡 劉子翬 
渡南渡北是長亭，沙上行人立馬情。回首若無煙樹隔，只應猶望見高城。
江上 劉子翬 
江上潮來浪薄天，隔江寒樹晚生煙。北風三日無人渡，寂寞沙頭一簇船。
送曾彥思減罷赴闕 劉子翬 
馬首成南渡，西風木葉疏。去程煙雨外，孤館別離初。未試平戎策，空懷逐客書。漢皇方問賦，誰復薦相如。
過楚懷王廟 劉子翬 
割據銷殘運，并吞息戰塵。遺民猶憫楚，三戶欲亡秦。念昔懷王立，潛圖霸業新。降顔欣接士，薄伐屢窺鄰。慷慨心何壯，囏難勢未伸。干戈憐暴骨，玉帛更和親。末路人多詐，輕謀禍及身。單車行凜慄，伏甲變逡巡。鹿走章臺下，龍沉渭水濱。素棺歸慘淡，故老恨酸辛。歲月今何在，興亡迹已陳。愁陰生古廟，翠蔓鎖重闉。有客投清酹，臨江憶放臣。聽讒雖主惑，多難亦時屯。憤氣摩星斗，哀詞動鬼神。飄零瓊玉佩，寂寞蕙蘭春。毀譽千年定，窮通一死均。招魂嗟已矣，抱石想漂淪。戀戀空回首，行行欲問津。潸然憂國淚，今古獨醒人。
雙廟 劉子翬 
無復連雲戰鼓悲，英風凜凜在雙祠。氣吞驕虜方張日，恨滿孤城欲破時。幽鳥自啼簷際樹，夕陽空照路傍碑。平生不作脂韋意，倚棹哀吟兩鬢絲。
一樹 劉子翬 
一樹梅開早，清香襲客衣。夕陽簫鼓散，半是折殘枝。
偶步 劉子翬 
偶步忘歸遠，心閑逸興增。山深知有寺，路盡不逢僧。
離居 劉子翬 
馬嘶何隴暮，有意念離居。去路經秋雨，行裝一擔書。窮知身計拙，病覺世緣疏。曉枕殘歸夢，翻然憶舊廬。
有感 劉子翬 
抱石親征澤潞時，艱難猶想舊開基。官軍不守河陽渡，回首橋山淚欲垂。
程嬰墓 劉子翬 
停車莽蒼認孤墳，烈烈英標尚想存。已脫遺孤安趙氏，更輕一死報公孫。荒林雀噪風常急，古道人稀日自昏。惆悵九原如可作，欲憑楚些爲招魂。
晚宿 劉子翬 
石瀨分流小，霜林間樹紅。暮橋橫隠約，寒鍛響丁東。
畫船 劉子翬 
隠約菱歌斷，斜陽水面移。美人貪照影，不覺畫船欹。
宮亭湖 劉子翬 
近湖黯黯氣常寒，指點宮亭渺莽間。素色夜浮全楚月，綠光春浸十州山。醉思天末騎鯨去，老怯風頭聽雁還。柔櫓聲中知禹烈，愧無椽筆畫孱顔。
安仁道中 劉子翬 
汩汩復汩汩，著鞭雞一號。老身緣底急，長路只徒勞。石亂春谿惡，山深曉月高。村沽得微醉，猶足張餘豪。
酴醿 劉子翬 
顛風急雨退花晨，翠葉銀苞照眼新。高架攀緣雖得地，長條盤屈總由人。橫釵素朵開猶小，撲酒餘香韵絕倫。唯有金沙顔色好，年年相伴殿殘春。
夜坐 劉子翬 
客裏驚秋晚，慵眠但曲肱。夜闌深院雨，人過隔牆燈。遠思千端惡，寒威一倍增。夢孤渾易破，哀柝故登登。
靖康改元四十韵 劉子翬 
肉食開邊釁，天驕負漢恩。陰謀招叛將，喋血犯中原。飲馬江河竭，鳴笳宇宙喧。氛埃纏帝座，猰貐吠宮垣。鼓銳梯飛壁，彎强矢及門。黔黎驚瓦解，冠蓋盡星奔。走轍秦城地，浮航楚峽村。畫堂空鎖鑰，樂府散嬋媛。夜詔聞傳璽，春王記改元。三辰光盡匿，四海浪橫翻。伏閣惟羣彥，興邦在一言。雉城期必守，虎旅更增屯。龍困雖憂蟻，牛羸尚覆豚。謀成擒頡利，義可絕烏孫。堅壁師彌老，窮兵火自燔。鈎魚猶假息，幕燕暫游魂。懇款情先露，誅鉏黨實繁。橫磨非嗜殺，下策且和番。割地煩專使，要盟脅至尊。賜弓垂拱殿，留宴玉津園。回騎桑乾北，游軍廣武原。驅馳無立草，剖斲露空墳。太子悲秦粟，明妃泣漢軒。敵情終未測，鄰好久宜敦。晉趙封疆遠，金湯阻固存。短衣求李廣，長嘯得劉琨。御極朝儀盛，臚傳詔語溫。神霄分別仗，法駕引雙轅。內柳東風軟，宮花麗日暄。閭閻多喜氣，簫鼓送芳樽。運契天同力，時危禍有根。覆車宜自戒，曲突更深論。落拓江南士，飄零塞北藩。蚤嘗專翰墨，晚厭屬櫜鞬。拔劍思摩壘，懷書擬叩閽。蹉跎謀不遂，感激氣潛吞。野迥寒烽照，樓高暮雨昏。望鄉心恍惘，憂國涕潺湲。仄席勤諮訪，垂紳樂引援。鵷鸞方競集，短翼待騰鶱。
春雨 劉子翬 
暝色春朝雨，滋榮喜及時。雲昏遥莫辨，地渴久方知。柳岸遊車歇，濤江釣舸移。拒寒須把酒，病骨况支離。
瀑布 劉子翬 
路窮巖瀑挂，爽氣浄塵紛。溜險時依壁，源高半隔雲。入池驚練盡，觸石聽雷分。接勝多幽侶，筇聲破蘚紋。
海棠花 劉子翬 
幽姿淑態弄春晴，梅借風流柳借輕。初種直教圍野水，半開長是近清明。幾經夜雨香猶在，染盡烟脂畫不成。詩老無心爲題拂，至今惆悵似含情。
策杖 劉子翬 
策杖農家去，蕭條絕四鄰。空田依壠峻，斷藁布窠勻。地薄惟供稅，年豐尚苦貧。平生飽官粟，愧爾力耕人。
送杜季習四首  其一 劉子翬 
結廬空谷抱沉憂，底事軒車肯爲留。千里問塗良獨苦，似君須向古人求。
送杜季習四首  其二 劉子翬 
聞道華亭已解圍，親朋消息未全知。君歸爲遣書來報，細說從初喪亂時。
送杜季習四首  其三 劉子翬 
寂寂家園草覆階，亂兵飛箭入樓臺。丁寧莫斫湖邊柳，盡是劉郎手自栽。
送杜季習四首  其四 劉子翬 
摇落難堪更語離，曉風吹月上征衣。送君直到長亭去，隻影愁尋舊路歸。
劉處士墳山禮亭 劉子翬 
風馬雲車悵莫尋，祠亭空鎖古原陰。豆觴三獻禮經事，霜露四時人子心。世盡浮雲同渺渺，名高拱木共森森。平生積善身徒老，頼有家兒敵萬金。
喜誅大將 劉子翬 
自提烏合衆，南北久跳梁。避事幾危國，專權擬僭王。然臍誅未快，擢髮罪難詳。膏血汙砧斧，何曾灑戰場。
疊嶂 劉子翬 
益遣歸心快，愁霖喜乍晴。樹陰迎馬合，波影照人清。不見雲山路，時聞樵斧聲。暮雲偏有意，相伴隔溪行。
梅花 劉子翬 
玉骨綃裳韵太孤，天教飛雪伴清癯。林寒疏蕊半開落，野迥暗香疑有無。庾嶺風光仍似舊，漢宮鉛粉莫相汙。驚心不必臨空樹，一白流空春便徂。
和李巽伯 劉子翬 
浦樹冥茫茫，雲山淺淡中。客愁生遠望，春意入晴空。酒憶相如病，途憐阮籍窮。慇懃桃葉句，欲和愧難工。
野步 劉子翬 
野步忘歸遠，春心不自休。管弦非老伴，風雨定花讎。柳暗深深路，溪寒小小樓。謝娘歌白紵，此意可忘憂。
李伯時畫十古圖鄭尚明作詩詩辭多振絕因爲同賦 王猛捫蝨 劉子翬 
劇談世事灞河濱，奇骨瓌姿兩絕倫。却訝秦無豪傑至，坐中捫蝨定何人。
李伯時畫十古圖鄭尚明作詩詩辭多振絕因爲同賦 高陽長揖 劉子翬 
胡床二女執巾裾，長揖高陽舊酒徒。不是蒼皇能輟洗，溺冠何異昔坑儒。
李伯時畫十古圖鄭尚明作詩詩辭多振絕因爲同賦 霍光取璽 劉子翬 
此郎守節固堪論，漢璽飄飄亦僅存。周勃取將迎代邸，霍光持去授皇孫。
李伯時畫十古圖鄭尚明作詩詩辭多振絕因爲同賦 馮媛當熊 劉子翬 
婕妤下輦辭榮日，馮媛當熊效死時。带礪稱忠惟一傳，宮闈著節有雙姬。
李伯時畫十古圖鄭尚明作詩詩辭多振絕因爲同賦 李密迓太宗 劉子翬 
海內羣雄逐鹿時，虬髯一見識英姿。牖窺已歎尚書婦，野拜仍驚柱國兒。
李伯時畫十古圖鄭尚明作詩詩辭多振絕因爲同賦 明妃出塞 劉子翬 
羞貌丹青鬭麗顔，爲君一笑靜天山。西京自有麒麟閣，畫向功臣衛霍間。
李伯時畫十古圖鄭尚明作詩詩辭多振絕因爲同賦 張釋之諫文帝 劉子翬 
擾擾椎埋遍九原，因山獨有霍陵存。孝文儉德雖天縱，亦頼忠臣效一言。
李伯時畫十古圖鄭尚明作詩詩辭多振絕因爲同賦 醉山簡 劉子翬 
倒載山公豈酒狂，羣兒拍手峴山旁。汗青等是虛填耳，不把雲臺喚酒鄉。
李伯時畫十古圖鄭尚明作詩詩辭多振絕因爲同賦 武帝問日磾 劉子翬 
漢朝人物盡英奇，武帝招延盛一時。拒諫不能容汲直，託孤何至用胡兒。
李伯時畫十古圖鄭尚明作詩詩辭多振絕因爲同賦 明皇覽鏡妃子翦鬟 劉子翬 
不復青銅照瘁顔，耄荒從諫若移山。只將女子論賢否，陶母當時亦翦鬟。
送原仲之荆南 劉子翬 
風急塵埃滿漢關，送君行處路漫漫。不知爭戰幾時定，常恐別離相見難。三徑舊遊松竹老，五湖新隠水雲寬。交朋日覺知音少，綠綺從今莫浪彈。
和士特南浦詩 劉子翬 
羽檄分兵控上流，時傳烽火過鄰州。樓船半渡旌旗曉，胡馬欲來江漢秋。淝水投鞭真浪語，幄中借箸有奇謀。吾儒雅有康時意，不把詩輕萬戶侯。
景陽鐘二首  其一 劉子翬 
景陽鐘動曉寒清，度柳穿花隠隠聲。三十六宮梳洗罷，却吹殘燭待天明。
景陽鐘二首  其二 劉子翬 
一刀殘月淡觚稜，遥望林梢曉色升。寂寞小簾風露冷，玉盆脂水已生冰。
春夜二首  其一 劉子翬 
葉葉風鳴幕，梢梢雨打窗。烟銷寒寶鴨，膏淺側銀缸。
春夜二首  其二 劉子翬 
樓迥星河轉，宵殘鼓角催。重門和月鎖，寒夢繞花回。
賦雙溪閣用蔡君謨詩聲字韵 劉子翬 
雄觀今古快幽情，突兀層樓出市甍。二水交流何處盡，孤舟不見亂山橫。丹爐寂寞仙遊遠，劍氣蕭條客恨盈。向晚移樽話流落，可堪時聽鼓鼙聲。
泊舟 劉子翬 
莽莽荒茨岸，回回亂石灘。雨寒收市早，風急泊舟難。㝢縣兵猶鬭，乾坤網正寬。慇懃囑龍劍，莫久卧波瀾。
劍潭贈李似表 劉子翬 
夜窗把酒對鵝峰，分手悠悠各轉蓬。艤棹相逢烟浪際，有家皆在亂離中。胡兒久占清河地，壯士誰收赤壁功。它日著鞭先後耳，飄零不用歎途窮。
舟中寄似表 劉子翬 
溪流元自急，積雨更兼旬。曲渚方移棹，高城忽背人。艱難爭避地，去住不由身。客食憐詩李，相期一問津。
次韵張守同往華嚴 劉子翬 
淺水荷花開傍橋，晚鐘樓殿碧山椒。林松繞路行不徹，野鳥避人飛更遥。喜有高情共丘壑，應須長嘯混漁樵。老僧好事能延客，未覺山房苦寂寥。
出郭詩呈張守 劉子翬 
出郭籃輿載酒隨，林邊蕭寺趁幽期。雲依石度遥看久，路繞田分欲去疑。落日悲風滄海外，黄化翠竹晚秋時。憑詩一寫登臨勝，爲報壺山太守知。
次韵張守壺山詩 劉子翬 
松根繫馬望巑岏，乘興攀躋不作難。日出漸看林霧散，潮來先覺海風寒。遥連釣石多紅樹，半出僧垣盡綠竿。不見雙旌來視稼，憶君對酒豈能歡。
次韵方學士萬卷樓 劉子翬 
淵然推量德爲循，酷愛收書定可人。劉向討論稱好古，退之學問美藏身。箕裘有子能傳業，俎豆於今歎不辰。我亦平生譏傳癖，可憐朱墨費精神。
次韵吳教授題子應山齋 劉子翬 
芒鞋竹杖日隨身，所向逍遥樂任真。强健挂冠非矯俗，榮華得路轉迷人。愛山兀兀常心醉，與世悠悠只貌親。最晚論交欣得子，一樽猶足慰漂淪。
張守唱和紅字韵詩八首  其一 劉子翬 
午枕回清夢，疎林逗遠風。茶甌烹葉白，果飣剝方紅。小壘常稀訟，鄰邦近息戎。民謠知善政，佽助亦何功。
張守唱和紅字韵詩八首  其二 劉子翬 
一巵那惜醉，引劍坐生風。怒髮冠衝綠，憂顔鏡損紅。莫輕秦黷武，舊耻漢和戎。慷慨今賢守，燕然擬勒功。
張守唱和紅字韵詩八首  其三 劉子翬 
漂流今海角，胡騎忽秋風。舊隠懷空翠，征途厭軟紅。時平猶倦仕，力小况從戎。欲遣愁城破，須論酒子功。
張守唱和紅字韵詩八首  其四 劉子翬 
燦爛燕公筆，飄然邁祖風。高吟時舉白，戲語或題紅。訝敏文翻水，誇嚴律比戎。詩壇如第將，蘇李謝前功。
張守唱和紅字韵詩八首  其五 劉子翬 
海市從蕭索，杯盤樂土風。郡樓山向背，村塢樹青紅。玉麈嗤夷甫，牙籌陋阿戎。王侯真夢耳，穴蟻更論功。
張守唱和紅字韵詩八首  其六 劉子翬 
微吟時擁鼻，瀟灑晉人風。客至添樽綠，官閑省印紅。易徂嗟歲月，迭盛歎華戎。願草浯溪頌，中興旦暮功。
張守唱和紅字韵詩八首  其七 劉子翬 
斷虹明晚井，烟靄半隨風。岸柳霜收綠，庭榴日貸紅。酒酣腸有海，棋戰手興戎。賡唱逢勍敵，方知比興功。
張守唱和紅字韵詩八首  其八 劉子翬 
濟難資長策，常懷國士風。秦强因將白，魯弱更蒐紅。歎己懷孤憤，憂時詠小戎。儒冠須勿溺，邂逅亦成功。
次韵張守述懷 劉子翬 
避地漂流更海隅，一身難料豈知餘。晚樓獨上非吾里，幾日西來絕羽書。虜未息兵由運數，力難康世昧孤虛。郡侯愷悌憂民切，魯史無因諷失魚。
同張守謁蔡子强觀硯論琴偶書 劉子翬 
共造中郎室，明窗玩好奇。硯珍鎸子石，琴古斲孫枝。篆鼎飄香遠，茶甌轉味遲。自慚塵土累，清話得移時。
次韵林吉甫遊天宮 劉子翬 
聞說星郎隠翠峰，鵷鸞回首大明宮。倦遊壯歲拋朝紱，歸夢清江憶釣筒。賢聖相期黄卷裏，是非都付濁醪中。更聞蓮社多幽侶，我欲時來問苦空。
莫田 劉子翬 
打麥蓬蓬響莫田，兒童拾穟笑爭先。市頭米價新來減，一醉瓷甌五六錢。
石磨 劉子翬 
盤石輪囷隠澗幽，煙籠月照幾經秋。可憐琢作團團磨，終日隨人轉不休。
寒澗 劉子翬 
林間幽鳥啄枯槎，落盡寒潮一澗沙。獨木橋西遊子宿，酒旗斜日兩三家。
秋望 劉子翬 
輝輝江日已沉西，隠約餘紅泛渺瀰。却上松岡望秋色，偶逢僧話立多時。
兩山 劉子翬 
渡南渡北兩山遥，隔岸行人手可招。日暮海門煙雨黑，一川舟檝趁歸潮。
游鯈 劉子翬 
禹鑿天門浪渺茫，游鯈也解化龍翔。風雲得路誇頭角，歲旱爭尋窟穴藏。
和徐從道韵二首  其一 劉子翬 
高軒遥肯顧，掃室慣逢迎。酒喜頻中聖，官慚四至卿。憂時論曲突，感物詠長檠。古道難開口，微君孰與明。
和徐從道韵二首  其二 劉子翬 
拂袖歸來日，柴門稚子迎。貧甘守藜藿，名不愧公卿。寶劍空藏匣，良弨惜解檠。中興誰草詔，君盍在承明。
蔡子强挽章 劉子翬 
擢秀詞林少也奇，星軺榮耀更分麾。世傳清德名方盛，生不長年理可疑。蘇晉逃禪心淡泊，孔融好客酒淋漓。眼看玉樹埋塵土，零落交遊我獨悲。
聞笛 劉子翬 
倚樓何處笛，飛響徹雲霄。曲怨吹難盡，風回聽忽遥。戍兵臨絕漠，閨婦起寒宵。一弄梅飛雪，華年鬢亦凋。
投壺 劉子翬 
暇日賓朋集，投壺雅戲同。傍觀驚妙手，一失廢前功。禮盛周垂憲，詞誇晉起戎。區區論勝負，轉眼事還空。
思賢堂懷薛令 劉子翬 
創始人何在，空堂草棘侵。衝門狐竄急，穴柱蠹藏深。羽化王喬舄，塵昏子賤琴。獨嗟民困甚，誰繼昔賢心。
燒 劉子翬 
惹草熒熒熖，隨風烈烈聲。欲臨橫澗斷，忽上晚風明。踸踔無潛迹，蒙茸有怒生。尚餘飛燼煖，培耔及春耕。
潮 劉子翬 
江晚潮風應，蕭蕭百里秋。寒聲初戰峽，怒力暗移洲。卷岸舟航盡，涵空日月浮。吳兒輕逐利，亡命雪山頭。
洛陽橋 劉子翬 
跨海飛梁疊石成，曉風十里度瑶瓊。雄如建業虎城峙，勢若常山蛇陳橫。脚底波濤時洶湧，望中煙嶼晚分明。往來利涉歌遺愛，誰復題橋繼長卿。
途中 劉子翬 
小市猶依海，橫橋欲跨汀。雨餘榕徑冷，春晚苧田青。薄宦低豪氣，浮生惜壯齡。急流歸亦好，憂患飽曾經。
次張守韵四首  其一 劉子翬 
久分閩郡竹，屢賜漢庭金。才刃硎新發，恩波海並深。寇銷乘間禍，民有不欺心。祇恐鋒車起，雲霄路莫尋。
次張守韵四首  其二 劉子翬 
促席山堂夜，寒燈吐碎金。酒分鄰甕美，栗爆地爐深。疏懶難堪事，紛華易壞心。自憐貪寸祿，雙鬢老侵尋。
次張守韵四首  其三 劉子翬 
瓦白霜封縞，波清月漾金。柝沈秋壘靜，人語夜堂深。故國歸何日，寒衾事滿心。庭松憐手植，擢幹已彌尋。
次張守韵四首  其四 劉子翬 
泣懷三獻玉，廉拒四知金。勢利焚和猛，詩書汲古深。貴無長得意，閑有自由心。岣嶁丹砂在，盟寒儻可尋。
同李漢老登高齋 劉子翬 
飛梯百級轉層巒，政喜登臨著眼寬。海上波濤連閬苑，日邊塵土暗長安。亂來世事終無定，春盡羈愁豈一端。頼有謫仙能喜客，時陪杖屨得雄觀。
過丹峰菴 劉子翬 
杖策到丹峰，開軒對綠叢。禪心清似水，客鬢亂如蓬。鼓角譙門日，鶑花上巳風。逢人相借問，何地隠龐翁。
悼李奉 劉子翬 
選拔由親衛，時危遠出征。氣驍嘗忽敵，身歿始知名。故妾辭空帳，殘兵隸別營。傷心豺虎窟，冒險爾何輕。
聞韓侯至 劉子翬 
今代淮陰將，宣威瘴海東。夜營兵氣黑，寒磧戰聲雄。有寇常親討，無官可賞功。屹然沈鷙貌，識汝未侯中。
次韵張守梅詩 劉子翬 
破雪梅初動，南枝更北枝。傍牆應折盡，背日較開遲。曉角驚殘夢，春愁占兩眉。狂風將落蕊，故入畫樓吹。
次韵陳成季郡會 劉子翬 
疾雨狂風恨若何，芳晨坐覺等閑過。惜花意欲春長在，對酒年來飲不多。雅會欣聞珠履集，新詞好付雪兒歌。風流閣老推前輩，喜客溫顔似醉酡。
古松 劉子翬 
手植知何代，樅樅萬蓋齊。韵清琴易寫，幹直鳥難栖。慘淡連雲塢，鬅鬙蔭石谿。刳明雖小用，曾照路人迷。
出郊 劉子翬 
路轉囊山北，扶輿憶舊過。乾坤征戰久，遊宦別離多。瘴樹餘紅葉，春江又綠波。平生豪橫氣，未老半消磨。
偶書 劉子翬 
風急胡塵暗九州，岸巾長嘯一登樓。故園却憶桐孫在，薄宦端爲荔子留。湖海以南兵尚鬭，犬戎不死禍難休。似聞推轂皆飛將，盍有清談謝傅流。
送惠州史君范智聞 劉子翬 
喜聽清談滿座傾，不堪行色動雙旌。長亭把酒分携易，暮角催人太瘦生。地遠守臣知妙選，時危壯士耻南征。羅浮說與潮陽近，盍擬離騷弔二英。
柳 劉子翬 
體爲常輕定復飄，間梅遮杏得春饒。別離處處添愁色，風雨年年換舊條。拂瓦半枯陶令宅，沿溪不斷灞陵橋。淒涼又見千門綠，野老當時恨未銷。
鹿鳴燕詩送諸進士 劉子翬 
講藝欣聞暫息兵，槐花秋晚詔羣英。胡塵不隔蟾宮路，鏡水初題雁塔名。禮盛邦侯開宴豆，道隆鄉老萃簪纓。更期妙手皆穿的，薦士吳僚亦與榮。
至日 劉子翬 
客中雙鬢老塵埃，海角仍逢至日來。近臘風光初染荔，新陽氣力僅浮灰。豆糜厭勝憐荆俗，雲物書祥憶魯臺。搔首故園心欲斷，少陵頼有掌中杯。
曲倚 劉子翬 
器成因揉木，偃月勢相侔。適用形雖巧，論材性本柔。倦憑觀秘籙，趺坐接禪流。莫效愚溪戮，時多曲似鈎。
宵長 劉子翬 
宵長慵早寐，念念客愁新。燈影明高屋，蛩聲動四鄰。滿懷平日事，雙鬢倦遊身。避地從漂轉，西風羽檄頻。
試弓 劉子翬 
結束擬從戎，秋堂試寶弓。角寒開拒手，弦勁響流空。巧習穿楊技，神誇飲羽功。挽强吾有待，狐兔莫爭雄。
次韵張守梅詩 劉子翬 
草棘蕭蕭野岸隈，暗香消息已傳梅。雪欺籬落遥難認，暖入枝條併欲開。愁向天涯今度見，老隨春色暗中來。似聞詩社多何遜，盍試招邀共一杯。
次韵張守立春 劉子翬 
把酒酬佳節，遨頭樂未央。池冰猶澀舫，岸柳已籠牆。曉院簾幃卷，春盤餠餌香。慇懃分彩勝，爲掩鬢邊霜。
九日登北山 劉子翬 
戲馬英雄安在哉，閒因九日上崔嵬。步窮巖壑身忘倦，望盡乾坤意始開。已向晚風伴落帽，可無新菊共浮杯。佳時及早須行樂，老境侵人咄咄來。
荔子 劉子翬 
挺秀窮荒歎未遭，昔賢吟賞著風騷。縱班盧橘材非偶，不近長安價愈高。烟雨萬株遥若畫，塵埃一騎笑徒勞。琱盤此日無遺選，品格妍媸敢自逃。
龍眼 劉子翬 
幽株旁挺綠婆娑，啄咂雖微奈美何。香剖蜜脾知韵勝，價輕魚目爲生多。左思賦詠名初出，玉局揄揚論豈頗。地極海南秋更暑，登盤猶足洗沈痾。
次韵張守酴醿二首  其一 劉子翬 
榮華休羨黑頭公，且對芳辰賞麗叢。十萬青條寒掛雨，三千粉面笑臨風。莫將擬雪才情賦，盍與觀梅興味同。只恐春歸有遺恨，典刑猶在濁醪中。
次韵張守酴醿二首  其二 劉子翬 
退食黄堂喜自公，不妨幽興囑芳叢。雙旌不出閒春晝，大筆微吟綴祖風。老矣交朋今日少，飄然遊宦異鄉同。杖藜約我過南浦，賢聖時時爲一中。
荔子 劉子翬 
炎蒸午枕夢滄浪，落落星苞喜乍嘗。筆下丹青千品色，釵頭風露一枝香。鷄冠借諭何輕許，馬乳爭名固不量。直待當時妃子笑，驪山千古事淒涼。
次施子韵 劉子翬 
之子才非碌碌流，一官將母海濱遊。妙齡意氣看長劍，久客風霜歎敝裘。完璧有懷空慕藺，著鞭它日定先劉。岫窗故隠今何在，草棘連雲淮楚秋。
次韵張守秋懷四首  其一 劉子翬 
杖藜乘興出，佳處每關情。白石溪流淺，黄花籬落清。林烟經雨薄，野日傍山明。頼有杯中物，愁懷得暫平。
次韵張守秋懷四首  其二 劉子翬 
徙倚山堂晚，悲秋萬古情。雨蔬猶擢秀，風沼自揚清。野迥歸牛小，沙寒白鳥明。淒淒楓柳樹，汝意亦難平。
次韵張守秋懷四首  其三 劉子翬 
失計縈塵網，栖栖厭不情。興隨鳬舄遠，官比綺曹清。大案韋編古，深房紙瓦明。聖賢聊晤對，事業只平平。
次韵張守秋懷四首  其四 劉子翬 
歲事何倉卒，微吟寄客情。野耕方刈熟，鄰釀已沽清。歸雁年年急，寒烽處處明。予衰倦流轉，夢想玉階平。
次韵蔡學士巖桂 劉子翬 
才應摛藻大明宮，戲詠巖花屬意工。酷愛清香凌鼻觀，更欣佳句愈頭風。移來已覺池臺勝，賞處何當杖屨同。不解小山招隠意，巖幽歸夢繞青叢。
得沖佑命 劉子翬 
幾年歸夢水雲間，猿鶴重尋已厚顔。慚愧君恩猶竊祿，官銜新带武夷山。
與溫其對榻 劉子翬 
細雨南窗夜，青燈對榻眠。升沈嗟薄宦，聚散忽流年。失路誰推轂，他時看著鞭。竹林須款集，君亦暫留連。
和士特栽果十首 桃 劉子翬 
手種桃花滿北山，花紅艷艷照春灣。不知何代兒孫老，却見漁舟乍往還。
和士特栽果十首 李 劉子翬 
仙枝移傍小巖幽，答遝名推第一流。曾向清波沈寒碧，甘瓜五色但輕浮。
和士特栽果十首 梅 劉子翬 
園林漸見綠陰濃，漠漠輕烟細雨中。底事望梅能止渴，惟應萬想先來空。
和士特栽果十首 橘 劉子翬 
南北由來地氣偏，凌寒松柏但蒼然。逾淮種橘今爲枳，豈比中人性易遷。
和士特栽果十首 櫻桃 劉子翬 
一樹含桃火爍空，而今春獻隔離宮。只應壯士憂時淚，灑向枝頭點點紅。
和士特栽果十首 石榴 劉子翬 
庭榴結實墊芳叢，一夜飛霜染茜容。萬子同胞無異質，金房玉隔謾重重。
和士特栽果十首 棖 劉子翬 
棖橘甘酸各效能，南苞錫貢不同升。果中亦抱遺才歎，有客攀條氣拂膺。
和士特栽果十首 枇杷 劉子翬 
萬斛金凡綴樹稠，遺根漢苑識風流。也知不作清時瑞，朽腐那關故主憂。
和士特栽果十首 來禽 劉子翬 
粲粲來禽味獨香，孤根誰徙向天涯。好尋青李相遮映，風味應同逸少家。
和士特栽果十首 椑柿 劉子翬 
秋林黄葉晚霜嚴，熟蔕甘香味獨兼。火傘頳虬浪褒拂，風標那似邑中黔。
與原仲至交溪橋 劉子翬 
倦憩春橋午，回環翠碧重。亂溪流背海，新柳色欺松。厭市常思野，爲官不及農。喜逢湖上客，談話得從容。
山源 劉子翬 
汩汩山源水，分流去若馳。有聲知尚淺，得勢轉徂卑。葦棘連荒浦，魚蝦聚小泜。起予湖海興，惆悵念前期。
春望 劉子翬 
杳杳盡寒色，乘高望更迷。曉晴山氣上，春漲野橋低。幽鳥啼無伴，閒花發欲齊。幾多沈寂景，醉筆爲提撕。
書齋十詠 筆架 劉子翬 
刻畫峰巒勢，尸功翰墨餘。鎖窗閒晝永，高卧數中書。
書齋十詠 剪刀 劉子翬 
錯落雙刀合，晶熒百鍊光。剪裁皆在手，終不露鋒鋩。
書齋十詠 喚鐵 劉子翬 
號令行惟信，人誰不我承。舉烽諸國叛，敲鐵小童譍。
書齋十詠 紙拂 劉子翬 
拂兒雖草創，日用最相親。莫遣維摩室，潛生庾亮塵。
書齋十詠 圖書 劉子翬 
慚非蘇子佩，聊置簡書間。尺牘予慵理，何勞汝汗顔。
書齋十詠 壓紙獅子 劉子翬 
鎮浮須假重，刻石作狻猊。偶以形模好，兒童競見知。
書齋十詠 界方 劉子翬 
抄書防縱逸，界墨作遮闌。妙用誰能識，心端筆自端。
書齋十詠 硯瓶 劉子翬 
小瓶防硯渴，埏埴自良工。懷抱清誰見，聊憑一滴通。
書齋十詠 燈檠 劉子翬 
代木收奇幹，安燈創小檠。勿誇能自照，得助益高明。
書齋十詠 榰案木 劉子翬 
匠餘留片木，榰案定欹傾。不是乖繩墨，人間地少平。
有酒 劉子翬 
誰家好事許相過，有酒何妨醉面酡。兄弟偶同詞館逸，林泉偏傍故園多。晨鍾屢趁伊蒲飯，晚艇時聽欵乃歌。莫遣是非來到耳，只應憨睡奈閒何。
過東陽 劉子翬 
小箔鳴機幾萬家，時清猶想舊繁華。樓臺夜映雙溪月，簫鼓春迷後坂花。回首十年真夢寐，停驂四顧但風沙。却過蕭寺無人語，獨對枯林數暝鴉。
題蓋竹廟 劉子翬 
雙猿嘯月寒巖幽，陳侯故家官渡頭。陰陰老木旆旌暗，渺渺驚灘雲霧流。九旅已荷本朝渥，三雁更忻同日侯。我來瞻拜想遺直，歎息此道今悠悠。
遊北巖 劉子翬 
濺濺小水暗通池，熠熠高花亂出籬。知有精廬潛寂寞，更忻蠟屐共襟期。茗芽未辨三湯試，麥餠先嘗十字炊。幾許幽奇待知己，品題政在一篇詩。
訪原仲 劉子翬 
布衣自昔有遺才，白首窮經隠澗隈。門掩青山朝暮色，客來濁酒兩三杯。鴻冥豈復驚塵網，鶚薦虛聞達帝臺。我亦放情依一壑，雲間杖屨喜相陪。
北風 劉子翬 
雁起平沙晚角哀，北風回首恨難裁。淮山已隔胡塵斷，汴水猶穿故苑來。紫色蛙聲真倔强，翠華龍衮暫徘徊。廟堂此日無遺策，可是憂時獨草萊。
同原仲茂元致和入開善 劉子翬 
寒聲蕭蕭霜葉秋，石路磽确穿林幽。雲橫遠岫若平斷，風約小溪如倒流。偶經名藍亦終日，喜有勝士同茲遊。移床果茗咄嗟辦，曳杖欲歸仍更留。
原仲溫其彥藻彥符致明集敝廬 劉子翬 
清樽勸客且留連，亂後相從亦偶然。三徑生涯鄉社裏，一秋心事菊花前。向來憂喜皆陳迹，老去光陰逐斷弦。懷抱故人今有幾，只因情話可忘年。
過天竺寺 劉子翬 
一徑聯鑣去，身疑在畫圖。林陰穿欲盡，山靄近還無。下榻聊盤礴，裁詩屢囁嚅。道人留客意，片月出雲孤。
山館偶題 劉子翬 
水繞山堂竹映橋，偶來塵意已潛消。最憐曉日浮波影，滿壁煌煌玉電摇。
悠然堂和致明絕句 劉子翬 
清霜一夜倒蒹葭，放出湖光徹遠沙。漠漠浮煙收欲盡，晚風輕浪蹴銀花。
雜題四首  其一 劉子翬 
積雨生秋意，浮陰放晚晴。鐘聲寒野迥，橋影小溪清。
雜題四首  其二 劉子翬 
殘霞銷暝色，新月長圓輝。黄落樹滋本，夜眠人息機。
雜題四首  其三 劉子翬 
簷溜停清瀉，林聲息怒號。水浮秋色遠，山带夕陽高。
雜題四首  其四 劉子翬 
宿雁猶驚渚，昏鴉已著林。野平雲散亂，江動月浮沈。
道中 劉子翬 
微風收宿靄，細路繞平皋。石亂春溪急，山寒曉月高。鳥聲時出樹，花氣欲侵袍。行役兼清賞，驅馳未覺勞。
次彭資深韵 劉子翬 
林下相從多勝友，誰如吾子妙才華。曳裾所至成師席，射策由來有世家。意氣胸中千里駿，文詞筆下九光霞。郵亭一見傾懷抱，投分金蘭不足誇。
奉酬少稷道舊之什 劉子翬 
少日胸懷輒自奇，與君談笑叩天扉。南宮試藝聯裾出，上苑尋芳結騎歸。亂後交遊今孰在，向來心事已多違。雙魚忽得平安信，回首家鄉夢欲飛。
宿雲際偶題 劉子翬 
穀雨都無十日間，落紅棲草已斑斑。曉烟未放屋頭樹，春漲欲浮天際山。翠蓋縈風沉遠坂，漁舟驚浪落前灣。鍾聲認得林邊寺，歲歲籃輿獨往還。
贈詹朝倚 劉子翬 
之子詞鋒孰敢爭，它時雲路定飛騰。客懷未免悲彈鋏，文社遥知喜得朋。舊隠生涯三徑菊，夜窗弦誦十年燈。長篇寄我情何厚，欲和陽春愧未曾。
雪 劉子翬 
晚天冥漠霰初飛，皓皓山顔復水湄。莫遣瑶林生染汙，却憂雲路隠巇危。寒侵夜褐樽前覺，春入晴簷枕上知。憶得梁園探花早，十年淚眼看旌旗。
隆祐太后挽歌辭三首  其一 劉子翬 
三朝欽母訓，四海被仁風。倉卒垂簾政，艱難取日功。仙遊暌懿範，孝慕慘皇衷。寢隧休華飾，靈輀必返嵩。
隆祐太后挽歌辭三首  其二 劉子翬 
謚易徽名正，恩加戚屬優。素心潛道妙，盛化秉坤柔。握璽終存漢，爲梁實配周。願書班馬紀，萬古播芳猷。
隆祐太后挽歌辭三首  其三 劉子翬 
儉約身爲率，憂勤壽豈延。鐘殘長樂夜，日斷泰陵烟。歸馭應奔月，餘勳頼補天。傷心南渡日，一棹灨江船。
徐大著挽詩二首  其一 劉子翬 
韋經傳素業，漢策射巍科。史擅三長譽，書讎九寫訛。甑塵終寂寞，雲路久蹉跎。迅景崦嵫迫，知君恨獨多。
徐大著挽詩二首  其二 劉子翬 
方同傾蓋樂，遽起絕弦悲。道向清朝屈，心惟靜者知。阻修綿酒奠，誰序錦囊詩。宣室空思賈，淒涼又一時。
次韵劉憲詩二首  其一 劉子翬 
吾宗三鳳久心降，一見端如渴飲江。好客襟懷直絕倒，封侯骨相自耆龐。知名夙昔慚驚座，袖手雍容笑斲窗。豈謂詩盟容我輩，啞鐘無韵若爲撞。
次韵劉憲詩二首  其二 劉子翬 
已築高城受虜降，盟言端的有如江。翠華回蹕清馳道，繡指觀風絕犬龐。凱奏花卿初卷甲，詩成草聖屢題窗。還朝有策裨聰聽，納諫那憂以杖撞。
次韵溫其雪 劉子翬 
侵凌臘尾近春前，凍色冥冥不見天。一洗氛埃終自潔，暗催花柳爲誰妍。單衣窶巷無朝爨，垂箔高門有醉眠。聞道江頭消息好，玉旌瑶幟滿樓船。
次韵原仲幽居 劉子翬 
貴賤營營各有求，柴門晝掩靜幽幽。讀書無效空千卷，學稼雖勤少一丘。感慨舊餘王粲賦，棲遲今倦長卿遊。幔亭莫失春風約，我亦身如不繫舟。
次韵原仲竹 劉子翬 
夕烟浮野圃，春竹過鄰牆。石澗深深影，風軒遠遠凉。禪心敲有韵，翠袖倚生香。不有冰霜勁，蒿萊到汝長。
書事 劉子翬 
三年玉帛走稽山，萬騎凌江稍北還。絕塞風烟連魏闕，千官戎服立朝班。皇圖鳳歷謳歌裏，紫色蛙聲倔强間。露布更傳原上捷，王師早晚下潼關。
客路 劉子翬 
客路經春雨，淹留未得歸。徑泥黄染屨，林霧白侵衣。直氣何由吐，愁心只欲飛。東風如解事，吹夢落漁磯。
哭呂倅 劉子翬 
瞑目荒山裏，携家萬里來。旅塋猶借地，兒哭不勝哀。裂甑妖難測，藏舟事可猜。大賢應有後，天道信悠哉。
贈詹道人 劉子翬 
道人山北住，鄉曲舊知名。語妙初疑簡，神藏久益清。夜衾寒楮白，歸舄兩鳬輕。心靜皆仙境，何勞款玉京。
燕子 劉子翬 
燕子何光彩，飛飛引衆雛。營巢終老草，解語只含胡。賀厦恩非淺，焚宮禍亦殊。寥寥鴻鵠志，嗟汝豈能俱。
秋意 劉子翬 
又見庭梧一葉飛，物華心事兩差池。百年未半老相逼，四序平分秋獨悲。過岸山川雲漠漠，殘燈院落雨絲絲。客懷料理須杯酒，哭向窮途定自癡。
屏跡 劉子翬 
屏跡山樊避世喧，晚風落日靜柴門。寒泉繞竹通幽圃，小徑穿田入別村。散策微吟霜葉脫，鈎簾宴坐碧雲翻。閒中興味知何晚，絕口名途不更言。
哭士特二首  其一 劉子翬 
自古才難得，斯人又早亡。青蠅頻去國，白首歎爲郎。不覩遺書奏，徒懷挂劍傷。楚魂招不得，南斗夜無光。
哭士特二首  其二 劉子翬 
世緒風流遠，鄉評譽望清。苦心幾傳癖，老筆擅詩名。已訝祥占鵩，終憐夢泣瓊。五峯雲外碧，一慟見交情。
讀士特詩集 劉子翬 
誰將家集到書帷，故喜風騷擅一時。快讀祇愁雌霓誤，流傳不但落楓奇。唱酬濫許聯東野，敘引仍欣得牧之。生死窮途天不恤，虛名安用日星垂。
燕子 劉子翬 
燕子營巢得所依，銜泥辛苦傍人飛。秋風一夜驚桐葉，不戀雕梁萬里歸。
下灘 劉子翬 
亂石槎牙瀉怒濤，滿船性命等鴻毛。莫誇好手翻成誤，寄語舟人穩著篙。
致明惠蓮栽 劉子翬 
玉井初浮翠出，禪風漸扇紅開。長梯顧我安得，浄社如君盍來。
絕句五首  其一 劉子翬 
目送孤鴻獨倚樓，晚風吹淚更橫流。蕉花落處蠻烟碧，六十三程是白州。
絕句五首  其二 劉子翬 
雙魚來自瘴江濱，一讀家書一愴神。見說炎荒風土惡，可無神物護忠臣。
絕句五首  其三 劉子翬 
干戈擾擾恨何窮，南北東西任轉蓬。世事不堪長齟齬，胸中頼有氣如虹。
絕句五首  其四 劉子翬 
喜聞歸騎已揚鑣，載酒相迎不憚遥。我是武夷東道主，便同蠟屐上岧嶢。
絕句五首  其五 劉子翬 
竹繞茅簷水繞階，東風漸欲放春回。丁寧紅紫休爭發，待取山南刺史來。
寄蜀二首  其一 劉子翬 
盜隔枝江遠，人來蜀道稀。亂離非復昔，富貴不如歸。戎馬心何壯，家山願莫違。阿圓從小慧，解歎白雲飛。
寄蜀二首  其二 劉子翬 
有客傳歸信，愁懷得暫寬。兒童占鵲喜，鄰里借書看。離蜀秋方半，浮湘歲欲闌。柴門頻灑掃，夢想見征鞍。
野墅 劉子翬 
野墅驚秋晚，殘年匆匆過。海潮通井淺，林日到窗多。酒盡鄰翁餉，詩成稚子哦。人生行樂耳，軒冕奈余何。
秋宵 劉子翬 
秋宵如許永，兀坐思悠哉。手誤挑燈滅，情長鼓瑟哀。清號生竅穴，皓色轉崔嵬。醉覺雄心在，流光且莫催。
春圃六言三首  其一 劉子翬 
候騎不侵南海，好山多近吾廬。醒歌醉眠任我，朝奏暮召從渠。
春圃六言三首  其二 劉子翬 
南堂面山已勝，北檻俯澗仍幽。千巖莫非石友，萬壑總是清流。
春圃六言三首  其三 劉子翬 
小凍猶殘柳雪，新□□□□□。□□□□□□，□酒時須一中。
汴京紀事二十首  其一 劉子翬 
帝城王氣雜妖氛，胡虜何知屢易君。猶有太平遺老在，時時灑淚向南雲。
汴京紀事二十首  其二 劉子翬 
玉璽相傳舜紹堯，壺春堂上獨逍遥。唐虞盛事今寥落，盡卷清風入聖朝。
汴京紀事二十首  其三 劉子翬 
聖君嘗膽憤艱難，雙蹕無因日問安。漢節凋零胡地闊，北州何處是通汗。
汴京紀事二十首  其四 劉子翬 
朝廷植黨互相挻，政事紛更屬紀年。曾讀上皇哀痛詔，責躬猶是禹湯賢。
汴京紀事二十首  其五 劉子翬 
聯翩漕舸入神州，梁主經營授宋休。一自胡兒來飲馬，春波惟見斷冰流。
汴京紀事二十首  其六 劉子翬 
內苑珍林蔚絳霄，圍城不復禁芻蕘。舳艫歲歲銜清汴，纔足都人幾炬燒。
汴京紀事二十首  其七 劉子翬 
空嗟覆鼎誤前朝，骨朽人間駡未銷。夜月池臺王傅宅，春風楊柳太師橋。
汴京紀事二十首  其八 劉子翬 
御路丹花映綠槐，曈曈日照五門開。五皇欲與民同樂，不惜千金築露臺。
汴京紀事二十首  其九 劉子翬 
神霄宮殿五雲間，羽服黄冠綴曉班。詔許羣臣親受籙，步虛聲裏認龍顔。
汴京紀事二十首  其一○ 劉子翬 
宮娃控馬紫茸袍，笑撚金丸彈翠毛。鳳輦北遊今未返，蓬蓬艮嶽內中高。
汴京紀事二十首  其一一 劉子翬 
篤耨清香步障遮，並桃冠子玉簪斜。一時風物堪魂斷，機女猶挑韵字紗。
汴京紀事二十首  其一二 劉子翬 
萬炬銀花錦繡圍，景龍門外軟紅飛。淒涼但有雲頭月，曾照當時步輦歸。
汴京紀事二十首  其一三 劉子翬 
雲芝九幹麥雙岐，盍有嘉生瑞聖時。玉殿稱觴聞好語，時教張補撰宮詞。
汴京紀事二十首  其一四 劉子翬 
橋上遊人度鏡光，五花殿裹奏笙簧。日曛未放龍舟泊，中使傳宣趣鄆王。
汴京紀事二十首  其一五 劉子翬 
天廄龍媒十萬蹄，春池蹴踏浪花飛。路人爭看蕭衙內，月下親調御馬歸。
汴京紀事二十首  其一六 劉子翬 
盤石曾聞受國封，承恩不與倖臣同。時危運作高城砲，猶解捐軀立戰功。
汴京紀事二十首  其一七 劉子翬 
梁園歌舞足風流，美酒如刀解斷愁。憶得少年多樂事，夜深燈火上樊樓。
汴京紀事二十首  其一八 劉子翬 
倉黄禁陌夜飛戈，南去人稀北去多。自古胡沙埋皓齒，不堪重唱蓬蓬歌。
汴京紀事二十首  其一九 劉子翬 
河漢如雲掃泬寥，登東寒鐵響清宵。竹窗驚破高人夢，門外駸駸萬馬朝。
汴京紀事二十首  其二○ 劉子翬  古诗三百首 宋诗 咏史怀古 宋・辽・金・元
輦轂繁華事可傷，師師垂老過湖湘。縷衣檀板無顔色，一曲當時動帝王。
長句寄尚明學士 劉子翬 
短褐沉潛不近名，只今長樂鄭康成。酒中賢聖無多酌，琴裏宮商一再行。翰墨放懷新水石，烽烟回首舊蓬瀛。四愁不爲思君作，懷抱何因得暫平。
讀韓子蒼呂居仁近詩 劉子翬 
詩人零落歎才難，二妙風流壓建安。已見詞鋒推晉楚，定應臭味等芝蘭。鴻軒意氣慚交呂，鳳躍聲華敢望韓。咫尺烟塵不相見，它時惆悵隔金鑾。
題將軍巖 劉子翬 
昔年棲險人何在，彷彿樓臺杳靄間。事去長空飛鳥沒，時清宴坐一僧閒。霜秋石壁黄金樹，月夜雲濤碧玉灣。杖策時來訪奇絕，漁樵幽興自相關。
遊武夷山 劉子翬 
回薄湍流漾翠岑，夷猶一舸縱幽尋。幔亭落日笙簫遠，毛竹連雲洞府深。似有碧雞翔木杪，誰將丹鶴寫巖陰。神仙可學非身外，多少遊人浪苦心。
致中惠瓜 劉子翬 
瓜疇暑雨亂花飛，美實蠲煩喜及時。蘇并筠籠香發越，金刀玉手翠離披。侯家昔見連阡盛，賈肆徒誇厚貌奇。珍重故人分少意，臨風宛若對冰姿。
得天台命二首  其一 劉子翬 
奉祠得請向天台，清夢先尋紫翠堆。借問劉晨今在否，雲間應見耳孫來。
得天台命二首  其二 劉子翬 
暖風環佩滿芳洲，貝闕珠宮憶舊遊。此日劉郎心似水，桃花空繞暮溪流。
遊密菴三首  其一 劉子翬 
半參樵徑繞危岑，彷彿精廬若可尋。怪底扶筇筋力健，暖風晴日送登臨。
遊密菴三首  其二 劉子翬 
病身偏與靜相宜，著意悠悠定自癡。兀坐南窗了無語，篆花縈處一星移。
遊密菴三首  其三 劉子翬 
幽興無邊未遽窮，泉聲隨屐下寒空。一秋夢桂仙洲碧，盤礴才能半日中。
訪原仲山居 劉子翬 
寂寂臨湖屋，湖風爲掩門。鳥聲幽谷樹，山影夕陽村。好事長留客，雖貧亦置樽。平生枯淡意，去此欲誰論。
與致明對榻 劉子翬 
勝會嘗連榻，還欣與子同。一燈寒夜永，殘夢雨聲中。道舊驚身老，談玄了性空。卜鄰今有約，泉石興何窮。
登原仲茅亭 劉子翬 
茅簷聊徙倚，落日見樵蘇。過雁飛何急，寒山遠欲無。劇談容謾叟，逸興慕潛夫。寸祿甘華髮，人生底事愚。
送瓜與胡原仲 劉子翬 
呼兒急走送筠籃，敵暑惟應此物堪。一握青瑶含秀潤，滿襟寒雪沍清甘。搔園底用修鄰怨，剪棘聊應益盜慚。它日儻收遺瓣種，離離虎掌遍山南。
菊 劉子翬 
青叢馥鬰早抽芽，金蕊斕斑晚著花。秋意祇應宜淡泊，化工可是惜鉛華。輕烟細雨重陽節，曲檻疏籬五柳家。暮醉朝吟供採摘，更憐寒蝶共生涯。
黄彥達之衡山有詩留別因次其韵 劉子翬  衡山
窮臘冰霜千里客，此行何事更間關。永懷契闊徒酸鼻，無力吹噓祇厚顔。鉛槧一囊身計拙，烽烟匝地世途艱。曳裾端向龍門去，清夢猶應憶故山。
懷遠 劉子翬 
樓北樓南烟岫遮，水光秋色澹無涯。風驚枯葦連汀雨，霜著寒楓滿樹花。故人悠悠絕雙鯉，別恨耿耿聞悲笳。索居懷抱向誰寫，古調一吟青鬢華。
梨 劉子翬 
尚想飛花照綺疏，離離秋實點烟蕪。丹腮曉露香猶薄，玉齒寒冰嚼欲無。舊有佳名留大谷，誰分靈種下仙都。蔗漿不用傳金椀，猶得相如病少蘇。
築室 劉子翬 
旋剪荆榛出舊蹊，架巖鑿壁啟幽棲。已通鄰圃盡栽竹，更搭飛橋南過溪。蓮社昔誇廬阜勝，漁舟空向武陵迷。宦遊若勝歸田樂，肯把軒裳換一犁。
絕句送巨山二首  其一 劉子翬  朋友 离别
二年寄跡閩山寺，一笑翻然向浙江。明月不知君已去，夜深還照讀書窗。
絕句送巨山二首  其二 劉子翬 
江邊胡虜年年盛，借筯應須爲掃除。聞道漢皇方仄席，不因詞賦召相如。
送元仲 劉子翬 
惆悵回車不可攀，故廬猶得及春還。遥知去路風烟好，看盡閩山看越山。
致中惠瓜因成二絕句  其一 劉子翬 
故人夙有瓜畦約，走送筠籃百里間。翠甒瓊罌纔一握，極知風味勝黄斑。
致中惠瓜因成二絕句  其二 劉子翬 
蔗漿溜溜香浮玉，蘇水沉沉色弄金。那似甘瓜能破渴，一盤霜雪沍清襟。
勸六四叔卜居 劉子翬 
便合誅茅隠舊陂，亂來吾里獨熙熙。年豐禾黍侵山上，地僻杉松傍澗欹。涉世有求俱甕算，歸田得計莫狐疑。竹林杖屨從茲始，二阮風流儻可追。
贈王周士 劉子翬 
逐客初從瘴海歸，平生未識想英奇。致身不負管城子，報國聊將雕面兒。舌在壯懷猶未已，途窮俗眼少相知。虎頭合是封侯相，笑挽天河會有時。
杖藜 劉子翬 
亂後惟憂死，無心問歲華。故園依草莽，今日見梅花。閩俗嘗三飯，僧房但一茶。海瀕猶未穩，更擬訪仙槎。
有懷十首  其一 劉子翬 
滿空寒雨雜飛烟，湖上先生擁褐眠。借問茅齋容客否，夜燈相伴讀韋編。
有懷十首  其二 劉子翬 
結茅同隠水雲間，何日柴車不往還。憶得松林長嘯罷，歸時明月遍秋山。
有懷十首  其三 劉子翬 
山空墜石咽寒溪，雨濕浮雲晚更低。不見蕭屯劉處士，年年清夢繞瓜畦。
有懷十首  其四 劉子翬 
當年冊府仰才華，一跌青雲萬里賒。白首却來蓮社裏，幅巾緇褐誦楞伽。
有懷十首  其五 劉子翬 
風驚枯葦白花浮，欲下橫橋晚更留。惆悵不逢吳季子，一溪寒水带烟流。
有懷十首  其六 劉子翬 
青錢學士妙文章，便合含毫侍帝傍。寂寂閩山餘舊隠，憶君時到讀書堂。
有懷十首  其七 劉子翬 
松底柴門盡日關，主人西去幾時還。長鑱委地黄精老，時有寒猿嘯硯山。
有懷十首  其八 劉子翬 
馬蹴浮埃去路長，相逢端欲問行藏。未饒赤壁風流在，且向何家醉碧香。
有懷十首  其九 劉子翬 
翁侯滿腹是精神，三謁金門計未成。却跨蹇馿遊霅上，秋風雄劍匣中鳴。
有懷十首  其一○ 劉子翬 
曾訪高人上翠峯，至今清興逐松風。籃輿夢想行山處，白葛花開細雨中。
山寺見牡丹 劉子翬 
倦遊曾向洛陽城，幾見芳菲照眼新。載酒屢穿卿相圃，傍花時值綺羅人。十年客路驚華髮，回首中原隔戰塵。今日尋芳意蕭索，山房數朵弄殘春。
送六四叔之茶陵 劉子翬 
底用匆匆便據鞍，離觴縱滿不能歡。瀟湘萬里客愁遠，鶗鴂一聲春事闌。此去宦遊當益顯，時來功業自非難。似聞幕府資奇畫，好借雄風弄羽翰。
蕭屯訪致中 劉子翬 
曉色陰晴久未分，亂山何處是蕭屯。荒荒日轉漁樵路，靄靄烟生桑柘村。勝地逢春聊駐馬，主人好客爲開樽。平生夢想歸田樂，正喜吾儕得踐言。
李似表見訪 劉子翬 
石磴荆藩隠薜蘿，豈知迢遞枉鳴珂。交遊奈久如君少，邂逅成歡此夕多。千斛敢求身後傳，一樽聊和飲中歌。雲鵬欲舉那留得，南浦傷心又綠波。
致明携酒來雲際 劉子翬 
有客携家釀，敲門訪病翁。一春寒食過，幽寺晚晴中。嫩竹扶簷綠，殘花蓋地紅。牢愁頼君破，歸意莫匆匆。
次韵六四叔蘭詩 劉子翬 
疏疏綠髮覆清潯，漠漠微香起夕陰。無復風流追九畹，空餘烟雨暗深林。誰分秀色來幽室，獨寫遺聲入素琴。還似高人遠塵俗，爭輝玉樹亦何心。
讀李忠愍文集 劉子翬 
英姿直節想堂堂，不忍偷生向擾攘。二帝蒙塵方幸虜，六臣奉璽更朝梁。身輕欲抗豺狼怒，名在終同日月光。曾與先君共褒錄，拊編交感淚浪浪。
同詹明誠傅茂元遊晞真館有詩因次其韵 劉子翬 
橘柚垂紅古觀秋，歸途邂逅得尋幽。晴沙散策隨山遠，夜月回船信水流。勝處無詩端可恨，它時有酒更來遊。相陪二妙平生友，老矣襟期共一丘。
入白水次韵劉溫其詩 劉子翬 
南山北山舊經行，諸劉相看如弟兄。一枰圍棋果敵國，五字琢句真長城。濁醪粗飯有餘樂，小几疏簾何太清。我來徑醉未歸得，卧對屋角巖泉傾。
宿士特山堂懷似表 劉子翬 
襆被重來宿，山堂故宛然。池清秋過月，林靜晚生烟。仙李朝雙闕，詩翁閟九泉。無因訪存歿，搔首暮山前。
過致思新齋 劉子翬 
酷愛鵝溪水，潺潺傍馬流。落梅寒崦靜，啼鳥暮村幽。我病今朝已，君家有酒不。新齋最奇絕，猶得少淹留。
約致明入開善不至二首  其一 劉子翬 
喬松翠竹鎖禪關，乘興時來興盡還。懊恨劉郎招不得，瘦筇獨自入寒山。
約致明入開善不至二首  其二 劉子翬 
偶臨沙岸立多時，淡淡烟村日向低。幽事挽人歸不得，一枝梅影浸澄溪。
宿回向寺 劉子翬 
清秋聊命駕，細雨獨行山。淺淡烟雲裏，回還紫翠間。病多新覺老，心懶舊能閒。宿遍山南寺，何曾興盡還。
次韵趙清獻陰字詩 劉子翬 
石磴雲房隠澗陰，昔年清獻此清吟。鳳池人物終難繼，花縣風流直到今。三尺翠碑遺墨在，一林寒竹暮烟深。平生景仰高名久，敢負它時直愛心。
次韵溫其種竹詩 劉子翬 
種竹應須我輩人，茅簷對此可忘貧。欹風带雨看無厭，淡夜寒綃畫不真。青女侵凌餘瘦節，籜龍盤屈更分身。會裁一管招鳴鳳，千畝何須羨渭濱。
次韵溫其見寄長句 劉子翬 
拂衣歸去隠巖扃，世事悠悠亦飽經。午夢溪聲摇戶牖，夜吟花影轉廂營。已甘衰病安堯壤，豈有聲名動漢廷。好事髯翁每相過，幅巾藜杖喜逢迎。
周元仲將出山有愁別園林後夜春之句因作此詩留之 劉子翬 
山館春來特地幽，岸巾何日不同遊。花隨石壁高低發，水繞茅簷左右流。叵我三杯真性適，咍臺一枕萬緣休。山中樂事端如許，爲底周郎不肯留。
伯勝文本袖詩見訪輒成長句奉酬盛意 劉子翬 
懶逐交遊戶晝扃，客來曳履亦逢迎。舊知吾里多豪雋，親識君家好弟兄。瓜芋滿畦聊卒歲，琴書一榻寄平生。驊騮歷塊終千里，俗眼悠悠未可輕。
呂尚書挽詩二首  其一 劉子翬 
昔在賢關日，雄飛接俊髦。家因登第起，名爲諫君高。荷橐論思舊，牙旗出入勞。傷心淝水變，遺恨激秋濤。
呂尚書挽詩二首  其二 劉子翬 
國步多艱棘，忠誠誓翼扶。據鞍方矍鑠，駡賊已含糊。義在光惇史，人亡失壯圖。因公感家世，憤氣欲吞胡。
和丘斯行牧牛頌 劉子翬 
軟草豐苗任滿前，蒼然觳觫卧寒烟。直饒牧得渾純熟，痛處還應著一鞭。
夜凉 劉子翬 
茅舍蕭蕭暑雨餘，夜凉清若在冰壺。一窗月上杉篁影，便是人間水墨圖。
寄題鄭尚明煮茶軒三首  其一 劉子翬 
過耳颼颼未歇，裝懷憒憒俄空。它日寧逃水厄，會須一訪髯翁。
寄題鄭尚明煮茶軒三首  其二 劉子翬 
黿鼎從渠染指，麯車絕念流涎。猶有清饞未已，茶甌日食萬錢。
寄題鄭尚明煮茶軒三首  其三 劉子翬 
一點春回枯枿，萬家譟動寒墟。鳳餠龍團玉食，傷心半入穹廬。
寄題陳良臣頤軒四首  其一 劉子翬 
七事疑生何晏，三爻夢感虞翻。獨養靈龜不昧，有人高卧頤軒。
寄題陳良臣頤軒四首  其二 劉子翬 
啼鵑底用流血，渴水猶貪飲河。勿謂山雷象淺，人生口禍常多。